DERITA WANITA PALESTIN SARAT HAMIL BERTARUNG NYAWA DI PENJARA ISRAEL

Oleh: Ardi Herman Mohd Mardzi

RAMALLAH, PALESTIN: Nama seorang wanita Palestin, Anhar Al-Deek tiba-tiba menjadi tular ekoran penderitaan yang dilaluinya menjelang kelahiran bayi kedua di penjara negara haram Israel dalam masa terdekat.

Malah tanda pagar atau hashtag #SaveAnhar juga mula mendapat perhatian ramai warga net di seluruh dunia.

Anhar, ibu muda berusia 25 tahun kini hanya menunggu masa untuk melahirkan bayi keduanya itu dalam keadaan yang sangat menyedihkan di dalam lokap yang dihuninya.

Dia dilapor langsung tidak menerima simpati dan belas kasihan daripada pihak penjara Zionis.

Sejak ditahan pada 8 Mac tahun ini, Anhar langsung tidak dibicarakan, malah penahanannya dikatakan dilakukan tanpa sebab munasabah.

Anhar kini telah genap sembilan bulan tempoh kehamilan. Memang menanti masa untuk melahirkan bayinya. Jika tiada tindakan mahu pun secebis nilai kemanusiaan, Anhar mungkin melahirkan bayinya itu dalam keadaan yang amat sengsara!

Dalam sepucuk surat kepada suaminya yang tular baru-baru ini, Anhar mengadu tertekan dengan keadaan diri dan situasi sekelilingnya yang serba daif. Apatah lagi berada di dalam penjara Israel yang terkenal dengan penderaan seksual, siri penyeksaan dan pembulian, tanpa sebarang bentuk belas kasihan.

Mana mungkin Anhar dapat melahirkan bayi sendirian dalam suasana yang tidak selamat, tidak selesa apatah lagi mengundang risiko kepada beliau dan bayinya? Allahu Akbar.

Berdasarkan pembacaan saya menerusi posting yang ada tanda pagar #SaveAnhar , wanita itu berkemungkinan besar akan melahirkan bayinya dengan keadaan kakinya bergari. Bayangkan.

Berikut intipati surat daripada Anhar kepada suaminya dari dalam penjara:

“Saya rindukan Julia, anak perempuan saya. Harap sangat dapat memeluknya sepenuh hati. Seksanya hati ini tidak dapat ditulis (digambarkan).

“Apa yang boleh saya buat jika melahirkan bayi ini tanpa kamu (suami) di sisi, dan dalam keadaan bergari?

“Kamu tahu bagaimana melahirkan bayi melalui kaedah cesarean di luar penjara, bukan? Dan bagaimana pula melalui saat yang sama di dalam penjara dan ketika dirantai?

“Saya penat dengan kesakitan yang dialami. Saya sakit di bahagian pinggul dan kaki. Saya tidak tahu apa langkah seterusnya selepas pembedahan itu. Bagaimana tidur saya selepas ini, lebih-lebih lagi ketika petugas penjara memegang lengan saya dengan jijik?

“Bagaimana saya boleh lindungi bayi itu nanti daripada mereka (petugas penjara) yang menakutkan?

“Saya rayu semua orang untuk bertindak, walaupun dengan sepatah perkataan!

Sehingga artikel ini ditulis, tiada perkembangan terbaharu tentang nasib tahanan wanita itu.

Namun menerusi Instagram, ada kempen yang dianjurkan pihak yang memperjuang hak asasi manusia mendesak pembebasan Anhar segera bagi membolehkannya menjalani prosedur kelahiran dengan selamat.

Ia termasuk kempen menghantar e-mel beramai-ramai kepada pihak Mahkamah Tentera.

Sementara itu laporan-laporan penderitaan wanita hamil dan melahirkan bayi di dalam penjara Zionis memang perkhabaran paling gerun untuk didengari.

Menurut akaun Instagram Mariam Barghouti, pada tahun 2000 hingga 2001, seramai hampir 31 wanita yang sarat mengandung melahirkan bayi di checkpoint Israel.

Namun, apa yang memilukan, 17 daripada bayi yang dilahirkan itu dilapor meninggal dunia.

Kisah pilu Anhar ini mungkin secebis cerita derita yang kita dengar. Barangkali banyak lagi kisah sengsara di sebalik tirai besi rejim laknatullah itu.

Buatlah apa yang terdaya dalam membantu Anhar. Letaklah nilai kemanusiaan melebihi segala-galanya. Anhar mungkin diuji sebegitu rupa. Dan kita turut diuji sejauh mana belas ihsan kita dalam membantu saudara seagama.

Sama-sama kita doakan proses kelahiran bayi Anhar lancar dan sempurna. Moga-moga nyawa si ibu dan anak dilindungi Allah dan sentiasa dalam peliharaannya.

Teruskan berdoa untuk hak kemanusiaan wanita bernama Anhar. Ini bukan semata-mata isu Palestin. Ini isu kemanusiaan yang sudah lenyap.

“Jangan berhenti berbicara tentang Palestin.”

Dunia perlu terus cakna dengan isu-isu di sana. Dan kita di sini, bantulah dengan kudrat yang ada, selagi termampu.

Moga Allah memelihara dan melindungi saudara mara kita di sana. #SaveAnhar

Amin, ya Rabbal ‘alamin.

Penulis adalah Pengurus Berita dan Ehwal Semasa, TV Alhijrah, yang juga seorang suami yang pernah melihat dan menginsafi penderitaan isteri melahirkan seorang bayi di ‘labour room’ hospital.


RUU PERBEKALAN 2021 PERINGKAT JAWATANKUASA BAGI JPM DILULUSKAN

KUALA LUMPUR: Dewan Rakyat hari ini meluluskan Rang Undang-Undang (RUU) Perbekalan 2021 atau Usul Belanjawan 2021 di peringkat jawatankuasa bagi Jabatan Perdana Menteri (JPM).

RUU tersebut diluluskan selepas mendapat sokongan majoriti anggota Parlimen melalui undian belah bahagi.

Usul berkenaan diumumkan lulus oleh Yang Dipertua Dewan Rakyat, Datuk Azhar Azizan Harun, selepas 105 ahli Parlimen menyokong manakala 95 tidak menyokong dan 20 tidak hadir.

Undian belah bahagi dijalankan selepas lebih 15 Ahli Parlimen bangun menyokong supaya RUU itu diputuskan menerusi kaedah itu.

Sebelum pengundian tersebut, sesi penggulungan RUU bagi JPM dilakukan oleh lima menterinya iaitu Datuk Seri Dr Maximus Ongkili, Datuk Seri Mohd Redzuan Md Yusof, Datuk Seri Mustapa Mohamad, Datuk Takiyuddin Hasan dan Datuk Dr Zulkifli Mohamad Al-Bakri.

Dalam Belanjawan 2021 JPM diperuntukkan RM11.69 bilion iaitu RM4.47 bilion bagi perbelanjaan mengurus dan RM7.2 bilion bagi perbelanjaan pembangunan. — AlHijrah Online


JADIKAN KWSP “TABUNG BULUH” BUKAN PENYELESAIAN MAMPAN KOS SARA HIDUP

KUALA LUMPUR: Bayangkan di tangan anda hanya ada RM42 untuk dibelanjakan setiap bulan selama 20 tahun selepas bersara kelak.

Itulah kemungkinan yang dihadapi oleh kira-kira 6.1 juta pencarum Kumpulan Wang Simpanan Pekerja (KWSP) berusia 55 tahun ke bawah, berikutan simpanan hari tua mereka hanya berbaki kurang daripada RM10,000 setakat Disember 2021.

Hakikat itu dikongsikan oleh Ketua Pegawai Eksekutif KWSP Datuk Seri Amir Hamzah Azizan pada Mac tahun lalu, semasa mengulas kedudukan simpanan persaraan kira-kira 12.6 juta pencarum tabung berkenaan selepas tiga kali pengeluaran khas, iaitu i-Lestari, i-Sinar dan yang terakhir i-Citra pada Februari 2022.

Jelas, kerajaan juga khuatir dengan hal itu apabila Perdana Menteri Datuk Seri Anwar Ibrahim pada Ahad lepas, dilapor tegas menyatakan lebih baik kerajaan memikirkan bentuk bantuan lain daripada membenarkan pengeluaran khas KWSP sekali lagi seperti yang digesa oleh beberapa pihak.

Pakar ekonomi yang dihubungi Bernama bersetuju dengan kenyataan Anwar apabila masing-masing melihat pengeluaran KWSP bukan penyelesaian mampan terhadap masalah kewangan rakyat dalam mengharungi peningkatan kos sara hidup sekarang.

TANGANI ISU KOS SARA HIDUP

Meletakkan kenaikan harga  barang dan perkhidmatan sebagai antara penyumbang utama kesempitan hidup sebahagian masyarakat sekarang, Dekan Fakulti Ekologi Manusia Universiti Putra Malaysia Prof Dr Mohamad Fazli Sabri berkata bagi menyelesaikan masalah ekonomi yang membebani rakyat, kerajaan perlu mencari penyelesaian proaktif dan tuntas.

Ini termasuk memperkasa rantaian bekalan dan sekuriti makanan bagi memastikan harga barangan dapat diturunkan serta kekal terkawal, katanya kepada Bernama.

“Saya percaya jika masalah kos sara hidup dan isu berkaitan peningkatan harga barang ini  dapat ditangani dengan baik, kebajikan rakyat akan terbela,” tambah beliau, menokok inisiatif yang diambil juga harus dilaksanakan secara berterusan sehingga ekonomi benar-benar pulih.

Beliau tidak menolak ramai yang melihat simpanan KWSP sebagai “penyelamat segera” mereka bagi mendapatkan tunai secara mudah demi kelangsungan hidup semasa.

“(Atas sebab itulah) kerajaan perlu cari penyelesaian menyeluruh kerana kita lihat isu kenaikan harga barang ini bukan isu lokal semata-mata sebaliknya adalah isu global yang turut didepani negara lain seperti Amerika Syarikat, United Kingdom dan negara Eropah.

“Sekiranya pencarum mahu keluarkan simpanan mereka atas alasan itu, kita juga khuatir cabaran yang akan kita hadapi pada masa akan datang. Mungkin keadaan ekonomi ketika itu lebih mencabar dan bagaimana pencarum nak ‘survive’ pada waktu itu dengan tabungan (persaraan) yang sangat sedikit,’’ tambah Mohamad Fazli.

Baru-baru ini Pertubuhan Aktivis Rakyat Malaysia (Prorakyat) menggesa kerajaan menimbang pengeluaran caruman KWSP antara RM10,000 dan RM30,000 secara sekali gus, yang mana menurut Presidennya Khairul Anuar Othman, bertujuan mengelak rakyat terputus perbelanjaan tunai.

Ini kerana katanya masih ada pencarum terkesan oleh tempias COVID-19 termasuk belum memperoleh pekerjaan baharu selepas diberhentikan ketika penularan pandemik itu memuncak, sedangkan mereka mempunyai komitmen kewangan yang tinggi seperti tunggakan bayaran balik pinjaman.

IMPAK KEHIDUPAN SEBAGAI PESARA

Kementerian Kewangan sebelum ini dilaporkan berkata pengeluaran khas, khususnya daripada Akaun 1 KWSP, memberi kesan jangka panjang iaitu pengurangan jumlah simpanan persaraan yang agak ketara bagi mereka yang berkenaan.

Menurut kementerian itu lagi, tiga pengeluaran khas yang dibenarkan oleh kerajaan sebelum ini memanfaatkan 7.34 juta ahli dengan jumlah keseluruhan yang dikeluarkan sebanyak RM101 bilion.

Pengeluaran khas itu juga katanya menyebabkan penurunan ketara dalam peratusan ahli yang mencapai Simpanan Asas (RM240,000 pada usia 55 tahun) daripada 36 peratus pada 2020 kepada 30 peratus pada akhir 2021.

Keadaan itu secara langsung menunjukkan 70 peratus atau lebih dua pertiga daripada ahli berumur 55 tahun dan ke bawah, berada dalam situasi serius apabila jumlah dana mereka tidak cukup untuk bersara melebihi paras kemiskinan.

“KWSP menganggarkan ahli perlu bekerja antara empat  dan enam tahun tambahan untuk membina semula simpanan yang dikeluarkan semasa pandemik,” kementerian itu dipetik berkata.

Mengulas lanjut, Mohamad Fazli berkata bersandarkan kenyataan itu, pencarum berkemungkinan besar tidak mempunyai simpanan yang cukup untuk menikmati hari-hari tua sekiranya mereka sekali lagi dibenar mengeluarkan caruman KWSP.

“Pencarum harus berbalik kepada tujuan asal mengapa mereka mencarum di KWSP.  Seperti yang kita tahu, KWSP merupakan tabung simpanan persaraan, tetapi jika selepas persaraan, pencarum tidak cukup wang simpanan, ia pastinya akan wujud masalah di sini, jadi bagaimana mereka mahu mengharapkan KWSP membantu mereka,” ujarnya.

TIDAK SEMESTINYA BANTUAN TUNAI

Mohamad Fazli juga berpandangan ada pelbagai pendekatan tidak bersandarkan bantuan tunai boleh diambil oleh kerajaan termasuk bekerjasama dengan syarikat berkaitan kerajaan (GLC) serta syarikat pelaburan berkaitan kerajaan  (GLIC) menerusi penawaran pekerjaan kepada yang terjejas.

“Pendedahan dalam bidang kemahiran dan teknikal serta berkaitan ‘reskilling’ dan ‘upskilling’ akan  meningkatkan kebolehpasaran mereka seiring dengan trend industri semasa.

“Mereka yang minat berniaga, atau perniagaan terjejas akibat COVID-19, mungkin boleh diberi bantuan oleh agensi berkaitan dari segi latihan dan peralatan selain modal,” katanya.

Pandangan senada turut disuarakan Ketua Jabatan Kewangan, Fakulti Perniagaan dan Ekonomi Universiti Malaya Prof Madya Dr Nurul Shahnaz Ahmad Mahdzan yang melihat ekonomi gig serta perusahaan kecil dan sederhana sebagai pendekatan tepat untuk menjana ekonomi rakyat.

Syor beliau, menerusi pendekatan itu, kerajaan memberikan insentif kepada syarikat yang bersedia menggaji mereka yang masih menganggur selepas diberhentikan kerja.

“Perkara ini pernah dilaksanakan kerajaan terdahulu tetapi mereka (syarikat) diberikan insentif tunai…bagi saya, tidak perlu insentif tunaipun, mungkin kerajaan boleh memberi insentif menerusi pemotongan cukai kepada syarikat terbabit sekiranya mereka membuka peluang pekerjaan kepada mereka yang tidak mempunyai pekerjaan,” sarannya.

Pada masa sama beliau tidak menyangkal ada antara rakyat yang benar-benar kesempitan dan memerlukan aliran tunai segera demi kelangsungan hidup, khususnya bagi mendapatkan barangan keperluan asas termasuk menjelaskan bil utiliti.

Bagi menangani isu itu, beliau berpendapat pusat zakat boleh memainkan peranan  dengan memperluas pemberian bantuan kepada bukan asnaf yang kehilangan punca pendapatan.

Yakin kaedah itu dapat membantu mereka yang terdesak perlukan aliran tunai, Nurul Shahnaz berkata langkah tersebut juga boleh mengalihkan perhatian rakyat daripada KWSP yang seakan sudah menjadi “tabung buluh” mereka.

“Mungkin juga bantuan boleh dibuka kepada bukan Islam yang memerlukan, misalnya memberikan bantuan modal untuk mereka memulakan perniagaan,” kata beliau.

Bagi menangani masalah bebanan bayaran balik pinjaman yang semakin meningkat berikutan kenaikan kadar faedah, beliau mengesyorkan pihak perbankan memainkan peranannya membantu kerajaan mengurangkan tanggungan rakyat.

“Dulu pernah diberikan moratorium. Kali ini mungkin boleh diberikan pelepasan khas kepada mereka yang benar-benar dalam situasi sukar termasuk belum mempunyai pekerjaan.

“Ini boleh diteliti dari segi semak semula kadar faedah yang dikenakan ke atas pinjaman atau diselaraskan, diturunkan (kadar faedah semasa). Pihak bank boleh fikirkan mana-mana cara yang terbaik,” katanya.–AlHijrah Online


PKP PERAK: SULTAN PERKENAN SOLAT JUMAAT DI SEMUA MASJID, SURAU

IPOH: Sultan Perak, Sultan Nazrin Muizzuddin Shah memperkenan semua masjid dan surau di Perak dibenarkan untuk mendirikan solat Jumaat sepanjang tempoh pelaksanaan Perintah Kawalan Pergerakan (PKP).

Kebenaran solat Jumaat tersebut termasuk surau di dalam bangunan pejabat, institusi, universiti, kolej, sekolah dan kilang-kilang.

Yang Dipertua Majlis Agama Islam dan Adat Melayu Perak (MAIPk), Datuk Seri Mohd Annuar Zaini berkata, keputusan dibuat selepas menimbangkan sembah cadangan MAIPk, dengan nasihat Jawatankuasa Fatwa Perak serta pandangan Kementerian Kesihatan (KKM) dan Majlis Keselamatan Negara (MKN).

Menurutnya, keputusan tersebut diperkenan bagi membolehkan lebih ramai individu menunaikan solat Jumaat.

“Baginda turut memperkenan had maksimum 40 orang jemaah bagi solat Jumaat, solat fardu dan solat jenazah tidak termasuk ahli jawatankuasa dan pegawai masjid atau surau.

“Jemaah yang dibenarkan terbatas kepada warganegara Malaysia lelaki dalam lingkungan usia 18 hingga 70 tahun,” katanya dalam kenyataan akhbar, hari ini.

Mengulas lanjut, syarat-syarat penjarakan fizikal antara jemaah akan diperketatkan dengan pengenalan mekanisme baharu merangkumi aliran masuk dan keluar masjid mahupun surau.

Mohd Annuar memaklumkan bahawa aktiviti keagamaan seperti kuliah dibenar untuk diadakan dalam tempoh antara waktu solat Maghrib dan Isyak di masjid dan surau.

Bagaimanapun sebarang acara jamuan di dalam atau perkarangan masjid dan surau tidak dibenarkan.

Ketetapan tersebut akan mula berkuat kuasa pada 28 Januari 2021 sehingga ketetapan baharu dikeluarkan dalam tempoh PKP dan Perintah Kawalan Pergerakan Bersyarat (PKPB).

Dalam pada itu, Sultan Nazrin menzahirkan titah nasihat agar semua masjid dan surau menganjurkan solat sunat hajat setiap hari memohon kepada Allah agar bencana kesihatan yang melanda dunia segera berakhir.

“Sultan Nazrin memahami hasrat umat Islam mahu mengimarahkan rumah-rumah ALLAH dan beribadah secara berjemaah. Dalam pada itu, baginda amat bimbang akan ancaman keselamatan ummah akibat penularan wabak COVID-19.

“Baginda juga amat bersimpati dengan para petugas Kementerian Kesihatan yang berada di barisan hadapan menangani COVID-19,” katanya.

Menurut Mohd Annuar, baginda berpendirian bahawa seluruh rakyat di negara ini supaya sama-sama membantu meringankan beban berat yang digalas petugas Kementerian Kesihatan.

Baginda turut menzahirkan setinggi-tinggi penghargaan kepada kakitangan KKM, polis dan semua agensi terlibat dalam memastikan PKP dipatuhi.—AlHijrah Online / Sinar Harian


DUA RESTORAN GUNA SIJIL HALAL TIDAK SAH DIDENDA

SEREMBAN: Sebuah syarikat yang mengendalikan dua restoran dekat Nilai didenda RM30,000 oleh Mahkamah Sesyen Seremban atas pertuduhan menggunakan logo halal yang tidak sah, tahun lalu.

Kesalahan dilakukan pada 20 Oktober 2020, di antara jam 4.50 petang hingga 5.20 petang di Restoran Ginger Noi Thai Kitchen dan Restoran Harum Manis di Mesamall, Bandar Baru Nilai.

Hakim Mohd Sabri Ismail menjatuhkan hukuman denda itu terhadap pemilik Syarikat Seribu Rasa Sdn Bhd, A Nadaraja, 59, selepas mengaku bersalah terhadap dua pertuduhan yang dikenakan terhadapnya.

Berdasarkan pertuduhan, tertuduh didakwa memperakukan makanan dibekalkan di dua restorannya sebagai halal dengan cara bertentangan mengikut perenggan 4(1) Perintah Perihal Dagangan (Perakuan dan Penandaan Halal) 2011, yang menjadi kesalahan mengikut perenggan 8(a)(a) perintah sama.

Jika sabit kesalahan, tertuduh boleh didenda tidak melebihi RM200,000 dan bagi kesalahan kedua atau berikutnya, didenda tidak melebihi RM500,000.

Prosiding dikendalikan Timbalan Pendakwa Raya Kementerian Perdagangan Dalam Negeri Dan Hal Ehwal Pengguna (KPDNHEP), Kee Shu Min.

Berdasarkan fakta kes, sepasukan pegawai penguatkuasa KPDNHEP bersama Jabatan Hal Ehwal Agama Islam Negeri Sembilan (JHEAINS) membuat pemeriksaan terhadap dua restoran terbabit dan mendapati kesemua sijil halal yang dipamerkan dalam restoran itu bukan kepunyaannya.

Ketika pemeriksaan, pihak berkuasa menemui beberapa salinan sijil halal dari luar negara dan Sijil Pengesahan Halal Malaysia (SPHM) milik syarikat lain.

Hasil semakan dilakukan JHEAINS dan Jabatan Kemajuan Islam Malaysia (JAKIM) mengesahkan syarikat tertuduh dan restoran berkenaan tidak memiliki sijil halal dan bukan pemegang SPHM yang sah di Negeri Sembilan.

Tertuduh berdepan enam bulan penjara bagi kedua-dua pertuduhan sekiranya gagal menjelaskan denda. –AlHijrah Online


WISMA PUTRA PANTAU RAKYAT MALAYSIA DITAHAN DI SOMALIA

KUANTAN: Kementerian Luar Negeri memantau perkembangan seorang rakyat Malaysia yang ditahan di Somalia selepas berdepan dengan tindakan perundangan, baru-baru ini.

Menterinya, Datuk Saifuddin Abdullah berkata, Wisma Putra difahamkan Ahmad Mustakim Abdul Hamid ditahan kerana didakwa memasuki Somalia dengan tujuan penglibatan aktiviti kumpulan militan Al-Shabab.

Ujarnya, pegawai dari Kedutaan Malaysia di Khartoum, Sudan telah berhubung serta mengadakan lawatan konsular ke atas tahanan berkenaan bagi memastikan tahap kesihatannya berada dalam keadaan baik serta kebajikannya terpelihara.

“Kedutaan Besar Malaysia di Khartoum akan terus memantau perkembangan kes ini dan menghulurkan bantuan konsular yang sewajarnya kepada Ahmad Mustakim.

“Kalau didakwa kita perlu menghormati undang-undang negara itu, tetapi kita akan memastikan apabila didakwa di mahkamah, Ahmad Mustakim akan diberikan hak untuk mendapatkan keadilan dan diadili dengan adil dan sewajarnya,” katanya.

Saifuddin mengulas, pihak keluarga Ahmad Mustakim juga sudah dimaklumkan mengenai perkara tersebut dan memberitahu keadaan penahanan, situasi serta perkembangan terkini.

Wakil Malaysia di Somalia akan turut hadir semasa perbicaraan berlangsung bagi mengikuti perkembangan semasa tahanan tersebut.—AlHijrah Online


PENIAGA DIINGATKAN JANGAN BERSUBAHAT DENGAN GENG PONTENG PUASA

ALOR GAJAH: Peniaga yang diberi kebenaran memulakan operasi perniagaan pada 2 petang sepanjang Ramadan ini, diberi amaran agar tidak bersubahat dengan individu ponteng puasa atau geng ‘plastik hitam’.

Ketua Menteri Melaka, Datuk Seri Sulaiman Md Ali berkata seharusnya peniaga tersebut menggunakan peluang tersebut, untuk berniaga dengan amanah malah menjadi mata dan telinga pihak berkuasa dalam memantau individu yang ponteng puasa.

“Kita sudah berikan kebenaran berniaga, jadi hormatlah bulan yang mulia ini. Kedua-dua pihak jangan ambil kesempatan. Tindakan tegas akan diambil ke atas individu yang ponteng puasa dan juga peniaga yang bersubahat.

“Jika ditahan, mungkin kali ini kita akan mandikan mereka seperti jenazah,” katanya pada pemberita selepas merasmikan pembukaan Premis Perniagaan Ar Rahnu Koperasi Pegawai Kerajaan Negeri Melaka di Taman Bandar Baru, Masjid Tanah di sini hari ini.

Katanya pemantauan berterusan akan dilakukan Jabatan Agama Islam Melaka (JAIM), dengan penguatkuasan undang-undang yang tegas di restoran atau peniaga makanan yang membenarkan orang Islam makan dalam premis mereka.

Dalam pada itu Sulaiman turut mengingatkan peniaga bazar Ramadan tidak menaikkan harga jualan, walaupun berdepan dengan kenaikan harga bahan mentah di pasaran.

“Juallah pada harga berpatutan. Cuba rendahkan kadar harga dan sudah pasti ramai yang akan beli,” katanya. –AlHijrah Online


PENGHUNI BANGLO BERDEPAN DETIK CEMAS TANAH RUNTUH

KUALA LUMPUR: Tiga sekeluarga berdepan detik cemas apabila banglo yang didiami mereka di Taman Halaman di sini, ditimpa tanah runtuh menyebabkan sebahagian dinding bahagian belakang rumah itu roboh.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 2.30 pagi tadi dan mengerahkan jentera dengan kekuatan tujuh anggota ke lokasi kejadian.

Beliau berkata bomba mendapati kejadian tanah runtuh berlaku di bahagian belakang banglo lima tingkat itu dan terdapat tanah dan batuan dari cerun bukit menimpa serta merobohkan dinding bahagian dapur di tingkat satu dan bilik tidur di tingkat dua.

“Pasukan (kami) turut memeriksa semua tingkat dan bilik di rumah berkenaan bagi memastikan semua penghuni sudah keluar dengan selamat.

“Bomba kemudian membuat pemeriksaan pergerakan tanah dan memasang sawar-sawar di kawasan tanah runtuh,” katanya ketika dihubungi.

Norazam berkata tindakan lanjut diserahkan kepada Unit Cerun Majlis Perbandaran Ampang Jaya yang turut berada di lokasi.

Sementara itu Ketua Polis Daerah Ampang Jaya ACP Mohamad Farouk Eshak berkata pihaknya menempatkan sebuah van polis bergerak di lokasi kejadian tanah runtuh bagi tujuan pemantauan, selepas mangsa dipindahkan ke rumah lain.

Menurutnya kejadian dipercayai berlaku apabila hujan berterusan menyebabkan air berlumpur mengalir sehingga ke hadapan rumah.

“Pemeriksaan serta tindakan awal dilakukan Majlis Perbandaran Ampang Jaya (MPAJ) dan Pejabat Tanah dan Daerah Hulu Langat iaitu dengan meletakkan plastik kanvas bagi menutup kawasan tanah di lereng bukit yang terkesan.

“Semakan mendapati sembilan rumah dibina di lereng berhampiran lokasi kejadian,” katanya dalam kenyataan hari ini. –AlHijrah Online


DUA TAHANAN PALESTIN TERAKHIR DITAHAN ISRAEL

BAITULMUQADDIS: Dua tahanan Palestin terakhir yang meloloskan diri daripada penjara Gilboa di Utara Israel ditahan polis dan tentera Israel, malam tadi, di bandar Jenin.

Empat tahanan Palestin berjaya ditahan semula baru-baru ini sekali gus menjadikan kesemua tahanan yang melarikan diri berada di dalam pengawasan pihak berkuasa Israel.

“Operasi menjejaki tahanan membabitkan kerjasama Tentera Pertahanan Israel (IDF), pasukan keselamatan awam dan pasukan Polis Khas,” kata jurucakap tentera Israel.

Menurutnya, Nayef Kamamji, 35, dan Munadel Yacoub Infeiat, 26, menyerah diri selepas polis dan tentera mengepung rumah persembunyian di bandar terbabit.

Sebelum ini, kesemua tahanan berkenaan berjaya meloloskan diri daripada penjara berkawalan keselamatan tinggi selepas menggali terowong di lantai sel.

Menurut peguam bela daripada salah seorang tahanan tersebut memaklumkan, mereka menggali terowong untuk melarikan diri sel tahanan hanya menggunakan sudu, piring serta pemegang cerek.

Media antarabangsa melaporkan beberapa penduduk Palestin mengalami kecederaan dalam pertempuran dengan pihak berkuasa Israel dengan rakyat Palestin sewaktu penahanan dua tahanan terakhir di lokasi kejadian.—AlHijrah Online


PROTES JALANAN DITERUSKAN SEKALIPUN PM LUBNAN LULUSKAN REFORMASI EKONOMI

LUBNAN: Penunjuk perasaan di Lubnan menegaskan yang mereka akan meneruskan protes di jalanan selepas enam hari tunjuk perasaan walaupun kerajaan meluluskan pakej pembaharuan ekonomi.

Aljeera dalam laporannya hari ini berkata penunjuk perasaan telah mengisytiharkan mogok umum, menunjukkan isyarat jelas yang mereka menolak langkah diluluskan Perdana Menteri Lubnan, Saad Hariri pada Isnin lalu.

Antara pembaharuan diluluskan ialah pengurangan 50 peratus gaji bagi bekas ahli politik dan menteri, ahli politik dan menteri serta penghapusan Kementerian Penerangan dan beberapa institusi lain selain penubuhan panel anti-rasuah.

Hariri juga bersumpah bahawa tiada cukai baharu akan dikenakan tetapi bagi penunujuk perasaan ia terlalu sedikit dan terlalu lewat.

Protes jalanan yang terbesar dalam sejarah Lubnan sejak beberapa tahun ini berlaku pada Khamis lalu berikutan rancangan kerajaan mengenakan cukai, sekali gus melebarluaskan tuntutan rakyat supaya ahli politik meletak jawatan. — Terjemahan AlHijrah Online


MAYAT DITEMUI ATAS JALAN DI BANGSAR

KUALA LUMPUR: Mayat seorang lelaki dipercayai dibunuh dijumpai di Jalan Bangsar awal pagi tadi.

Mangsa yang dipercayai berusia 30 an itu dijumpai di tengah jalan laluan berkenaan dengan kesan kecederaan akibat senjata tajam.

Ketua Polis Daerah Brickfields, ACP Zairulnizam Mohd Zainuddin berkata polis menerima panggilan berhubung penemuan mangsa kira-kira jam 5.38 pagi tadi.

“Pihak polis telah bergegas ke tempat kejadian dan mangsa telah disahkan meninggal dunia oleh pihak ambulan Pusat Perubatan Universiti Malaya (PPUM) . Hasil siasatan awal pihak polis mendapati lelaki tersebut tiada sebarang pengenalan diri.

“Siasatan lanjut forensik ditempat kejadian mendapati mangsa mempunyai kesan kecederaan dibeberapa bahagian anggota badan dipercayai menggunakan senjata tajam,” katanya dalam kenyataan hari ini.

Menurut Zairulnizam mayat mangsa dibawa ke PPUM untuk bedah siasat dan kes diklasifikasikan sebagai kes bunuh serta disiasat dibawah seksyen 302 kanun keseksaan.

Tambahnya, pihak polis masih membuat siasatan lanjut berhubung motif kejadian dan mengesan waris si mati serta latar belakang mangsa. — AlHijrah Online


KERAJAAN MAHU KURANGKAN BEBAN RAKYAT TANPA PENGELUARAN KWSP

KUALA LUMPUR: Kerajaan sedang mencari jalan penyelesaian bagi mengurangkan beban rakyat tanpa melibatkan pengeluaran wang Kumpulan Wang Simpanan Pekerja (KWSP).

Perdana Menteri Datuk Seri Anwar Ibrahim berkata, rakyat perlu sedar bahawa pengeluaran wang KWSP boleh menjejaskan simpanan mereka bagi kegunaan selepas bersara.

Ujarnya, kerajaan tidak ada halangan untuk rakyat mengeluarkan wang KWSP kerana ianya milik pencarum sendiri.

“Pencarum yang hendak keluar KWSP kena fikir apa pilihan kita (sedangkan) dalam (simpanan KWSP) tinggal RM10,000 atau RM5,000.

“Kalau pencen empat tahun lagi, apa hendak jadi (jika tiada simpanan), biarlah pengeluaran ini membantu pada masa akan datang,” katanya seperti dilapor media semasa menghadiri Majlis Syarahan Reformasi Pendidikan untuk Kesejahteraan Masa Depan Malaysia di Dewan Canselor, Universiti Selangor (UNISEL), Bestari Jaya.

Anwar bagaimanpun memaklumkan kerajaan perlu memperhalusi dari semua aspek sebelum meluluskan sebarang proses pengeluaran KWSP.–AlHijrah Online


PKP KEMBALI JIKA KES POSITIF HARIAN TIGA ANGKA – ISMAIL SABRI

KOTA BAHRU: Kerajaan akan kembali melaksanakan Perintah Kawalan Pergerakan (PKP) sekiranya kes positif COVID-19 harian mencecah tiga angka.

Menteri Kanan (Keselamatan) Datuk Seri Ismail Sabri Yaakob berkata, jika kes terus meningkat kerajaan tiada pilihan selain mengembalikan semula PKP sekaligus menghadkan pergerakan dan aktiviti rakyat.

“Kita takut kalau dia terus tinggi, meningkat sampai tiga angka, kita terpaksa tutup semula, PKP akan dilaksanakan semula.

“Jika PKP dilaksanakan semula, tentulah yang sukarnya kita sendiri. Tidak boleh berniaga, tidak boleh bekerja, dan perlu duduk dalam rumah,” katanya.

Beliau berkata demikian ketika ditemui media selepas melawat anggota veteran Angkatan Tentera Malaysia (ATM) di Wakaf Mek Zainab, Kota Bharu, Kelantan hari ini.

Ujarnya kerajaan memandang serius laporan Kementerian Kesihatan Malaysia (KKM) yang memaklumkan peningkatan kes COVID-19 empat hari berturut-turut adalah disebabkan sikap sambil lewa rakyat mematuhi Prosedur Operasi Standard (SOP) yang ditetapkan.

Ismail Sabri berharap keputusan untuk memperketatkan SOP yang akan diumumkan esok masih belum terlewat untuk memutuskan rantaian COVID-19 di negara ini. — AlHijrah Online


GAGAL SIAPKAN KERJA SEKOLAH, MURID TAHUN LIMA DIROTAN GURU BESAR

SEGAMAT: Seorang murid lelaki tahun lima di sebuah sekolah di sini cedera di bahagian badan dan muka selepas didakwa dirotan guru besar dipercayai akibat gagal menyiapkan kerja sekolah.

Ketua Polis Daerah Segamat Supt Ahmad Zamry Marinsah berkata, pihaknya mengetahui kejadian tersebut menerusi hantaran di Facebook Polis Daerah Segamat pada jam 11 malam pada Selasa.

“Pada jam 12.10 tengah malam, satu laporan polis dibuat ibu mangsa mengatakan anaknya cedera di leher kiri, bahu kiri dan calar di pipi akibat dirotan guru besar wanita berusia 50-an.

“Siasatan awal mendapati murid itu dirotan kerana gagal menyiapkan kerja sekolah dan bersikap sambil lewa ketika sesi pembelajaran di sekolah,” katanya dalam satu kenyataan pada Rabu.

Susulan kejadian itu pihaknya telah memanggil guru berkenaan dan sudah mengambil keterangannya bagi membantu siasatan di bawah Seksyen 324 Kanun Keseksaan.

Ahmad Zamry berkata pihaknya sedang melengkapkan kertas siasatan untuk dirujuk kepada Pejabat Timbalan Pendakwa Raya bagi tindakan selanjutnya.—AlHijrah Online


BUANG BAYI MASIH BERNYAWA DALAM TONG SAMPAH

KUALA NERUS: Seorang bayi perempuan yang masih bernyawa dijumpai dalam tong sampah di kawasan Pasar Kampung Teluk Ketapang, Kuala Nerus, Terengganu.

Bayi berkenaan ditemui penduduk kampung kira-kira jam 10.30 malam tadi di dalam sebuah bungkusan yang berbalut kain.

Seorang peniaga, Nazri Abdul Manaf, berkata dia menyedari kehadiran bayi berkenaan selepas melihat orang ramai berkumpul sebelum diberitahu ada bayi dibuang di kawasan itu.

“Saya tidak tahu lepas itu ingat orang hisap dadah dalam sana sebab kebanyakan budak-budak hisap dadah banyak dalam tu, lepas tu kita tutup kedai nak pergi tengok tapi Jabatan Sukarelawan Malaysia (RELA) tak bagi masuk.

“Dengar-dengar orang kata jumpa bayi orang buang bayi dalam tong sampah. Bayi tu masih hidup lagi dan bayi perempuan,” katanya.

Sementara itu Ketua Polis Daerah Kuala Teregganu, Asisten Komisoner, Abdul Rahim Md Din ketika dihubungi mengesahkan kejadian itu.

Katanya bayi berkenaan telah dihantar ke Hospital Sultanah Nur Zahirah, Kuala Terengganu dan kini dirawat di Unit Penjagaan Bayi hospital tersebut. — AlHijrah Online


Pendengaran awam RCI Wang Kelian bermula

PUTRAJAYA – Sesi pendengaran awam Suruhanjaya Siasatan Diraja (RCI)  berhubung penemuan kem pemerdagangan manusia dan kubur di kawasan Bukit Wang Burma di Wang Kelian, Perlis bermula pagi ini.

Prosiding berlangsung di Dewan Gemilang Kementerian Dalam Negeri
(KDN), di sini, akan didengari di hadapan tujuh panel RCI yang
dipengerusikan oleh bekas Ketua Hakim Negara, Tun Arifin Zakaria.

Setakat ini, KDN menetapkan tiga hari untuk pendengaran awam bermula hari ini.

Pada tahun 2015, akhbar tempatan melaporkan penemuan kem rahsia itu yang dipercayai sudah lama beroperasi.

Difahamkan,
 lebih 150 mayat warga asing yang dipercayai menjadi mangsa
pemerdagangan manusia ditanam di kubur tidak bertanda di Wang Kelian
dikeluarkan dari kawasan itu.

Suruhanjaya Hak Asasi Manusia  (Suhakam) sebelum ini dalam laporannya bertajuk ‘Sold Like A Fish’ itu  menemui asas kukuh untuk mempercayai sindiket pemerdagangan manusia  melakukan jenayah kemanusiaan di Malaysia dan Thailand ke atas lelaki,  wanita dan kanak-kanak Rohingya dari 2012 hingga 2015. – SINAR HARIAN


PAKISTAN, BANGLADESH IKRAR BERDIRI DI BELAKANG PALESTIN

ISLAMABAD : Pakistan dan Bangladesh pada Khamis menolak aktiviti penempatan Israel di Tebing Barat dan mengesahkan sokongan penuh mereka kepada Palestin, lapor agensi berita Turki Anadolu memetik kenyataan yang dikeluarkan kedua-dua negara.

Mengulas pengumuman Amerika Syarikat (AS) pada Isnin bahawa kewujudan penempatan Israel di Tebing Barat tidak bercanggah dengan undang-undang antarabangsa, jurucakap Kementerian Luar Pakistan Mohammad Faisal berkata pendirian negaranya tidak berubah.

“Kedudukan Pakistan mengenai penempatan haram di wilayah Palestin yang diduduki tetap tidak berubah selaras dengan beberapa resolusi Majlis Keselamatan Pertubuhan Bangsa-Bangsa Bersatu, terutama Resolusi 465 (1980), 1860 (2009) dan yang terbaharu resolusi 2334 yang diterima pakai pada Disember 2016,” kata Faisal kepada pemberita semasa taklimat mingguan.

“Selain itu, OIC berulang kali membangkitkan isu penempatan haram dan menganggapnya satu pelanggaran undang-undang antarabangsa.

Beliau berkata Pakistan menganggap semua penempatan Yahudi di wilayah Tebing Barat yang diduduki sebagai tidak sah di bawah undang-undang antarabangsa dan ia akan terus menjejaskan kebolehlaksanaan penyelesaian dua negara serta prospek kemananan yang berkekalan di rantau itu.

“Sebagai anggota pengasas, pendirian Pakistan juga adalah selari dengan OIC,” kata Faisal merujuk kepada Pertubuhan Kerjasama Islam yang dianggotai 57 negara dengan penduduk Islam yang ramai.

Sementara itu, Bangladesh mengesahkan pendiriannya yang menyokong integriti wilayah Palestin dan menolak pendudukan Israel serta aktiviti penempatan di wilayah Palestin.

“Bangladesh mengulangi sokongannya yang tidak berbelah bagi kepada Palestin dan integriti wilayahnya seperti yang termaktub dalam resolusi UNSCR 242 serta resolusi lain UNSC, termasuk UNSCR 338, 425, 1397, 1515 dan 1544 selain prinsip tanah untuk perdamaian,” menurut kenyataan Kementerian Luar Bangladesh pada lewat Khamis.

“Majlis Keselamatan, UNGA, HRC dan Mahkamah Keadilan Antarabangsa telah mengesahkan bahawa pembinaan dan peluasan petempatan Israel serta aktiviti penempatan lain yang berkaitan dengan wilayah Palestin Yang Diduduki adalah tidak sah di bawah undang-undang antarabangsa,” katanya merujuk kepada Perhimpunan Agung PBB dan Majlis Hak Asasi Manusia PBB.

“Bangladesh yakin bahawa tiada keraguan tentang status tidak sah pendudukan Israel serta aktiviti penempatan di wilayah Palestin,” katanya.

Bangladesh turut menggesa Israel agar mematuhi undang-undang antarabangsa dalam hal ini, menurut kenyataan itu yang menambah “Bangladesh mengesahkan sokongannya kepada hak-hak rakyat Palestin yang tidak boleh dipindahkan di tanah air mereka.”

AS pada Isnin telah mengubah pendiriannya berhubung penempatan Israel di Tebing Barat yang diduduki, sekali gus melanggar duluan empat dekad dengan menyatakan bahawa ia tidak lagi dianggap sebagai haram.

Setiausaha Negara AS Mike Pompeo mengumumkan perkara itu yang melenyapkan pendapat undang-undang Jabatan Negara pada 1978 yang menganggap penempatan tersebut sebagai “tidak konsisten dengan undang-undang antarabangsa.”

Kira-kira 650,000 Yahudi Israel kini menetap di lebih 100 penempatan yang dibina sejak 1967 apabila Israel menduduki Tebing Barat dan Baitulmaqdis Timur.

Rakyat Palestin menginginkan kesemua wilayah di sepanjang Semenanjung Gaza ini untuk menubuhkan negara Palestin pada masa akan datang.

Undang-undang antarabangsa menganggap Tebing Barat dan Baitulmaqdis Timur sebagai wilayah yang diduduki dan menyifatkan semua aktiviti pembinaan penempatan Yahudi di kawasan itu sebagai tidak sah. — Agensi/BERNAMA


DUA BERADIK MAUT TERKENA RENJATAN ELEKTRIK

SEPANG: Dua beradik lelaki maut akibat terkena renjatan elektrik ketika sedang mandi di dalam sebuah besen di perkarangan rumah mereka di Kampung Teras Jernang, Bandar Baru Bangi, dekat sini petang semalam.

Ketua Polis Daerah Sepang ACP Wan Kamarul Azran Wan Yusof dalam satu kenyataan hari ini berkata kedua-dua mangsa masing-masing berumur 10 dan sembilan tahun itu merupakan anak kedua dan ketiga daripada empat beradik.

Katanya, bapa mangsa yang merupakan pengusaha kedai makan mendapati anaknya sudah tidak bernyawa setelah kembali ke rumah daripada membeli barang manakala ibu mangsa berada di dalam rumah.

“Menurut bapa mangsa, anaknya meninggal dunia berpunca dari renjatan elektrik yang mengalir dari sebatang besi penyidai baju.

“Pihak Tenaga Nasional berhad (TNB) mengesahkan berlaku geseran dari wayar tepi rumah terus ke zink, menyebabkan wayar tersebut ‘luka’ dan arus elektrik mengalir melalui besi penyidai baju itu,” katanya dalam kenyataan.

Wan Kamarul Azran berkata hasil siasatan turut mendapati kedua-dua mangsa terkena renjatan elektrik apabila bersentuhan dengan besi penyidai baju yang berada di tempat mandi.

Menurut beliau, keadaan rumah tersebut juga agak berselerak dan tidak bersusun dengan besi terpakai kerana sebelum ini, bapa mangsa mempunyai bengkel kereta yang telah ditutup menyebabkan barang-barang yang terpakai dibawa balik ke rumah.

“Mayat kedua-dua mangsa akan dibedah siasat selepas ujian saringan COVID-19 di Hospital Serdang,” katanya.

Dalam pada itu, Wan Kamarul Azran mengingatkan ibu bapa agar tidak membiarkan barangan elektrik dan pendawaian elektrik yang bocor di kawasan rumah.–AlHijrah Online


KISWAH KAABAH DIGANTI MALAM INI, PEMBUKA TIRAI TAHUN BAHARU ISLAM 1444 HIJRAH

MAKKAH: Kain hitam bersulam benang emas dikenali sebagai Kiswah yang menutupi Kaabah di Kota Suci Makkah, Arab Saudi dijadual diganti pada hari ini (Jumaat), selepas solat Isyak waktu tempatan sebagai simbolik kepada pembuka tirai Tahun Baharu Islam 1444 Hijrah pada Sabtu.

Jabatan Tertinggi bagi Hal Ehwal Masjidil Haram dan Masjid Nabawi menerusi perkongsian di Twitter menyatakan kerja-kerja penggantian Kiswah akan dikendalikan oleh 166 kakitangan jabatan, sesuai dengan tradisi tahunan.

Agensi Berita Saudi (SPA) sebelum ini melaporkan Kiswah Kaabah akan diganti pada Sabtu (30 Julai), memetik kenyataan jabatan berkenaan pada 26 Julai.

Bagaimanapun, jabatan hari ini memaklumkan tiada anak bulan Muharram dicerap pada petang Khamis dan kiraan bulan Zulhijjah digenapkan 30 hari (30 Jun – 29 Julai) hari ini (Jumaat), sekaligus menjadikan 1 Muharram (Awal Muharram) ditetapkan pada Sabtu sebagai permulaan kalendar Islam di Arab Saudi.

Arab News dalam laporannya memetik Ketua Pengarah jabatan berkenaan, Sheikh Dr Abdul Rahman Al-Sudais sebagai berkata sebanyak 200 pekerja mahir terbabit dalam pembuatan Kiswah itu di Kompleks Raja Abdul Aziz.

Kiswah diperbuat daripada 670 kilogram (kg) sutera berkualiti tinggi, 120 kg benang emas dan 100 kg benang perak.

Portal berbahasa Inggeris jabatan itu mengatakan, sejak beberapa dekad Kiswah diganti pada pagi 9 Zulhijjah, iaitu pada Hari Arafah selepas jemaah haji bertolak ke Arafah dan Masjidil Haram berada dalam keadaan tenang tanpa kesesakan manusia, memudahkan pihak berkuasa menjalankan upacara penggantian.

Perubahan masa upacara kali ini dilakukan sebagai sebahagian daripada perancangan jabatan untuk mengagihkan sambutan di Dua Masjid Suci dan juga sebagai simbolik untuk menyambut ketibaan jemaah Umrah dari dalam dan luar Saudi. –AlHijrah Online


MORATORIUM DILANJUTKAN, POTONGAN ANSURAN BULANAN KEPADA GOLONGAN SASAR

KUALA LUMPUR: Rakyat Malaysia yang hilang pekerjaan atau terjejas sumber pendapatan boleh menarik nafas lega selepas kerajaan mengumumkan lanjutan moratorium bayaran balik pinjaman bank.

Perdana Menteri, Tan Sri Muhyiddin Yassin berkata, beliau mendengar rintihan rakyat dan tahu ramai yang mengharapkan moratorium ini dilanjutkan.

Oleh itu kerajaan Perikatan Nasional katanya bersetuju untuk melanjutkan tempoh moratorium namun kali ini lebih berfokus khusus untuk golongan yang benar-benar memerlukan.

“Pertama, bagi individu yang kehilangan pekerjaan pada tahun 2020 dan masih belum mendapat pekerjaan baharu, anda akan menikmati moratorium lanjutan bersasar untuk tempoh 3 bulan. Selepas 3 bulan, tempoh moratorium boleh dilanjutkan oleh bank-bank bergantung kepada situasi individu masing-masing.

“Kedua, bagi individu yang masih bekerja tetapi gaji mereka terjejas atau berkurangan akibat COVID-19, bayaran ansuran bulanan akan dikurangkan selaras dengan kadar pengurangan gaji, bergantung kepada jenis pinjaman. Contohnya, bagi pinjaman perumahan atau pinjaman peribadi, bayaran ansuran bulanan akan dikurangkan pada kadar yang sama dengan pengurangan gaji.” katanya.

Jelas beliau bantuan pengurangan bayaran pinjaman diberikan untuk tempoh sekurang-kurangnya 6 bulan dan lanjutan boleh diberikan tertakluk kepada keadaan gaji semasa individu berkenaan.

Selain itu Muhyiddin memaklumkan, bank-bank telah memberikan komitmen untuk membantu semua peminjam yang terkesan kerana COVID-19, baik individu mahupun peniaga.

“Bantuan-bantuan yang ditawarkan termasuk membayar faedah sahaja untuk suatu jangka masa yang ditetapkan, memanjangkan tempoh keseluruhan pinjaman bagi mengurangkan pembayaran balik bulanan atau, memberi pelepasan lain sehingga peminjam mencapai kedudukankewangan yang lebih stabil,” katanya.

Muhyiddin berkata langkah-langkah ini dijangka akan memanfaatkan 3 juta individu dan PKS.

Tambahnya jika lebih ramai memerlukan bantuan, institusi perbankan telah memberikan komitmen untuk mempertimbangkan bantuan yang sewajarnya.– AlHijrah Online / Zaim Zamani


COVID-19: MAEPS HANYA AKAN TEMPATKAN PENDATANG TANPA IZIN SELEPAS INI

PUTRAJAYA: Pusat kuarantin dan Rawatan COVID-19 di Taman Ekspo Pertanian Malaysia Serdang (MAEPS) selepas ini hanya akan menempatkan pendatang tanpa izin yang dikesan positif COVID-19, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata rakyat tempatan yang dikesan positif virus itu tidak lagi ditempatkan di MAEPS malah mereka yang dikuarantin di pusat tersebut sebelum ini telah dipindahkan ke Hospital Sungai Buloh mulai semalam.

Bercakap di sidang media harian mengenai Perintah Kawalan Pergerakan Bersyarat (PKPB) di sini hari ini, Ismail Sabri berkata beliau melawat pusat itu pagi tadi dan kerja-kerja memasang kawat berduri dilihat telah dimulakan selain jumlah anggota Polis Diraja Malaysia dan Angkatan Tentera Malaysia semakin ramai.

Beliau berkata kawalan ketat sedemikian terpaksa dilaksanakan memandangkan terdapat kekhuatiran pendatang tanpa izin terbabit akan mengambil kesempatan melarikan diri ketika dikuarantin disebabkan tidak mempunyai dokumen perjalanan yang lengkap.

“Lokal hari ini terakhir (di MAEPS)… Kita tidak mahu bercampur ada pendatang tanpa izin ada rakyat kita di MAEPS, biar pendatang tanpa izin sahaja sebab itu kita letak kawat berduri dan sebagainya. Kalau rakyat kita, tak pernah kita letakkan kawat berduri pasal mereka tak akan lari.

“Kalau rakyat Malaysia, senang, mereka ada IC (kad pengenalan), ada alamat rumah, ada saudara mara, kita boleh cari, cari rumah mereka, cari isteri mereka, di mana mereka berada.

“Kalau pendatang tanpa izin, mereka memang tidak boleh daftar atas nama siapa, di mana mereka ada, apa alamat mereka, siapa saudara mereka. Sebab itu kita terpaksa letak kawat mengelilingi MAEPS. Jadi untuk itu, kita keluarkan rakyat kita dari MAEPS,” katanya

MAEPS, yang merupakan taman agro terbesar di Asia, sebelum ini diubah suai menjadi pusat kuarantin dan rawatan COVID-19 bagi kes risiko rendah dan mampu menempatkan sebanyak 600 katil.

Setakat hari ini, sejumlah 207 pendatang tanpa izin yang dikesan positif COVID-19 di tiga Depot Tahanan Imigresen (DTI) iaitu di Bukit Jalil, Semenyih dan Sepang akan dipindahkan ke MAEPS.

Mengulas lanjut, Ismail Sabri yang juga Menteri Pertahanan, berkata saringan secara menyeluruh telah dan akan dijalankan terhadap kesemua tahanan, pegawai dan pihak yang mempunyai kaitan dengan depoh terbabit seperti pembekal makanan.

“Mereka yang negatif kekal (di depoh) dan kita akan membuat saringan kali kedua dan yang positif terus dihantar ke MAEPS,” katanya.

Ketika ini, terdapat sejumlah 4,346 tahanan di ketiga-tiga depoh dengan 1,654 daripada mereka ditempatkan di DTI Semenyih, DTI Bukit Jalil (1,334) dan DTI KLIA, Sepang (1,358).

Ismail Sabri turut meminta orang ramai agar tidak berasa bimbang dengan peningkatan jumlah kes positif COVID-19 dalam kalangan tahanan terbabit memandangkan mereka berada dalam kawasan depoh.

“Jadi peluang untuk mereka menularkan COVID-19 di luar adalah hampir tidak ada kerana kesemuanya di dalam (depoh). Kita buat saringan kepada semua pendatang tanpa izin termasuk pegawai dan yang didapati positif terus dihantar ke MAEPS.

“Jadi kalau Ketua Pengarah Kesihatan umumkan kes meningkat, itu bukanlah daripada rakyat Malaysia tetapi pendatang tanpa izin yang telah kita kurung dalam depoh tahanan,” katanya. — BERNAMA


HAKIMAH CIPTA SEJARAH WANITA PERTAMA DILANTIK KETUA PENGARAH JAKIM

KUALA LUMPUR: Ketua Setiausaha Negara, Tan Sri Mohd Zuki Ali hari ini mengumumkan pelantikan Datuk Hakimah Mohd Yusoff sebagai Ketua Pengarah Jabatan Kemajuan Islam Malaysia (JAKIM) berkuatkuasa pada 21 Mac 2022.

Menurut Mohd Zuki, pelantikan itu menjadi sejarah kepada JAKIM apabila buat pertama kali diterajui oleh wanita sekaligus meningkatkan pembabitan wanita sebagai pembuat keputusan dalam perkhidmatan awam.

“Pemilihan Hakimah berdasarkan perkhidmatannya selama 30 tahun khususnya di JAKIM.

“Kerjaya beliau dalam perkhidmatan awam bermula sebagai Penolong Pengarah Bahagian Hab Halal JAKIM pada 1992. Beliau juga sebelum ini menjawat jawatan Timbalan Ketua Pengarah (Dasar) JAKIM,” kata Mohd Zuki dalam kenyataan hari ini.

Hakimah berkelulusan Ijazah Sarjana Muda (Kepujian) dari Universiti Malaya (UM) pada 1990 dan Ijazah Sarjana dari Universiti Putra Malaysia pada 2001.

Mohd Zuki berharap dengan pelantikan Hakimah dapat memacu JAKIM ke arah memperkasa peranannya sebagai agensi hal ehwal Islam di peringkat Persekutuan yang kompetitif serta berdaya saing di peringkat global.

Jawatan Ketua Pengarah Jakim kosong sejak November tahun lalu selepas Datuk Abdul Aziz Jusoh bersara wajib.– AlHijrah Online


TANGKAPAN ULAR DIJANGKA MENINGKAT KETIKA PERALIHAN MONSUN TIMUR LAUT

KUALA NERUS: Sebanyak 5,797 kes tangkapan ular melibatkan pelbagai spesis telah direkodkan Angkatan Pertahanan Awam Malaysia (APM) Terengganu bermula dari bulan Januari hingga setakat Oktober ini.

Pengarah APM Terengganu, Leftenan Kolonel (PA) Mohd Rosman Abdullah berkata, tangkapan paling banyak adalah melibatkan spesies ular sawa dan senduk.

Kata Rosman, pihaknya menjangkakan kes tangkapan reptilia itu akan meningkat sepanjang peralihan Monsun Timur Laut tidak lama lagi.

Ujarnya, hidupan liar ini akan keluar mencari lokasi baru susulan habitat mereka diancam banjir dan kebanyakan kes direkodkan membabitkan kediaman penduduk.

“Nasihat saya kepada penduduk agar memastikan kawasan persekitaran sentiasa bersih sebab ular suka tempat lembab dan sejuk.

Jadi, kebarangkalian ular-ular ni menumpang di rumah-rumah adalah sangat tinggi pada musim Monsun Timur Laut nanti,” katanya.

Tambahnya lagi, lebih 300 anggotanya sentiasa bersiap sedia bagi menghadapi sebarang kes kecemasan termasuk tangkapan haiwan berbisa dan sebagainya.

Sementara itu Rosman berkata, bagi menghadapi bencana banjir pada kali ini, lebih 580 Pusat Pemindahan Sementara (PPS) banjir disediakan dimana 80 peratus melibatkan bangunan sekolah.

Jelasnya, seramai 550 anggota bersama aset termasuk bot bersedia digerakkan bagi menghadapi peralihan Monsun Timur itu sekiranya ditempatkan di Pusat Kuarantin dan Rawatan COVID-19 Berisiko Rendah (PKRC).

Beliau berkata demikian selepas meninjau persiapan bagi menghadapi Monsun Timur Laut di Perkarangan Pejabat APM Kuala Nerus siang tadi. –AlHijrah Online


LTTE: LAPAN LELAKI TERMASUK ADUN GADEK BEBAS

KUALA LUMPUR: Mahkamah Tinggi di sini hari ini melepas dan membebaskan lapan lelaki termasuk Ahli Dewan Undangan Negeri (ADUN) Gadek G Saminathan daripada pertuduhan berkaitan kumpulan pengganas Harimau Pembebasan Tamil Eelam (LTTE).

Perintah pembebasan itu dikeluarkan empat Mahkamah Tinggi berasingan yang mendengar kes mereka selepas dimaklumkan oleh Timbalan Pendakwa Raya bahawa Peguam Negara telah mengeluarkan arahan untuk tidak meneruskan prosiding terhadap kesemua tertuduh mengikut Seksyen 254(1) Kanun Tatacara Jenayah.

Selain Saminathan, 35, tujuh yang lain ialah juruteknik S Arivainthan, 28; pengawal keselamatan, M Pumugan, 30; ahli DAP, V Suresh Kumar, 44; Ketua Pegawai Eksekutif Perbadanan Teknologi Hijau Melaka, S Chandru, 39; seorang guru, Sundram Renggan @ Rengasamy, 53; pengutip besi buruk, A Kalaimughilan, 29 dan penghantar surat, S Teeran, 39.

Mengikut pertuduhan, kesemua mereka didakwa dengan pengetahuan memberi sokongan kepada kumpulan pengganas LTTE menggunakan aplikasi media sosial Facebook dan hadir pada majlis berkaitan kumpulan itu.

Pertuduhan mengikut Seksyen 130J (1)(a) Kanun Keseksaan yang memperuntukkan hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan bagi melakukan kesalahan itu jika sabit kesalahan.

Sebahagian daripada mereka juga menghadapi pertuduhan memiliki item berkaitan kumpulan itu di bawah Seksyen 130JB(1)(a) Kanun Keseksaan, yang memperuntukkan hukuman penjara sehingga tujuh tahun atau denda dan dilucutkan mana-mana item itu jika sabit kesalahan.

Semalam, Mahkamah Tinggi sama melepas dan membebaskan ADUN Seremban Jaya P Gunasekaren dan pemandu teksi V Balamurugan atas pertuduhan serupa.

Ini menjadikan 10 lelaki telah dibebaskan setakat ini manakala dua lagi iaitu penjaga stor, S Thanagaraj dan ahli perniagaan, B Subramaniam akan dibawa ke mahkamah dalam masa terdekat untuk dibebaskan.

Kesemua mereka sebelum ini ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan ditempatkan di Penjara Sungai Buloh sementara menunggu perbicaraan. Di bawah SOSMA mereka tidak dibenar diikat jamin.

Kes mereka belum dibicarakan dan masih di peringkat pengurusan kes. Bagaimanapun Mahkamah Tinggi telah menetapkan perbicaraan kes itu.

Pada 21 Februari lepas, Peguam Negara, Tan Sri Tommy Thomas dalam kenyataan medianya memutuskan untuk tidak meneruskan prosiding terhadap 12 tertuduh atas alasan tiada prospek yang jelas untuk sabitan terhadap mana-mana 12 tertuduh ke atas mana-mana 34 pertuduhan yang dihadapi mereka. — BERNAMA


DAKWAAN KONONNYA 2019 NOVEL KORONAVIRUS TERHASIL DARI MAKMAL ADALAH TIDAK BENAR

KUALA LUMPUR: Dakwaan oleh sesetengah netizen bahawa 2019 Novel Koronavirus (2019-nCoV) dihasilkan dalam makmal dengan vaksinnya telahpun tersedia ada, adalah tidak tepat, demikian menurut Factcheck.org.

Malahan sehingga hari ini tidak ada vaksin bagi virus baharu itu dan tidak ada paten berkaitan dengan virus berkenaan, demikian menurut pertubuhan bukan-keuntungan yang bekerjasama dengan Facebook untuk membongkar maklumat tidak betul, dalam laman webnya.

Memetik Centers for Disease Control and Prevention, pertubuhan itu menyatakan bahawa sesetengah daripada hantaran ‘teori konspirasi’ melalui platform media sosial mengaitkannya dengan paten yang sebenarnya berhubungan dengan dua virus yang berlainan dalam keluarga Koronavirus, yang terbentuk oleh sekumpulan virus yang boleh menyebabkan gangguan pernafasan kepada manusia dan beberapa jenis penyakit lain kepada binatang.

Satu paten adalah untuk satu urutan genetik virus yang menyebabkan SARS yang mana urutan itu dilakukan di CDC semasa wabak SARS dan paten itu dikemukakan oleh mereka.

Manakala paten lain yang sepatutnya berhubungan adalah untuk satu bentuk mutasi bagi virus bronkitis jangkitan burung, atau OBV, yang dikemukakan oleh Institut Pirbright, sebuah institut penyelidikan di UK, yang menjangkiti ternakan tetapi bukan manusia, tambahnya.

“Tiada satu pun daripadanya mempunyai kaitan dengan virus baharu 2019-nCoV. Ini jelas satu teori penipuan kononnya virus ini dihasilkan dalam makmal, dipatenkan dan telah mempunyai vaksinnya”, kata Matthew Frieman, seorang penyelidik Koronavirus di Universiti Maryland, dipetik sebagai berkata oleh laman web Factcheck.org.

Antara hantaran dalam Facebook itu, yang dikongsi bersama oleh Factcheck.org dalam laman webnya berbunyi “Cukup lucu sekali, sudah ada paten untuk Koronavirus yang difailkan pada 2015 dan diluluskan pada 2018,” dan satu lagi yang dikongsi dengan yang lain dan sebahagian daripada siri hantaran tidak benar mengenai Koronavirus, yang mendakwa bahawa virus itu ‘baharu’ tetapi ia dihasilkan dari makmal dan dipatenkan pada 2015 (dalam pembangunan sejak 03’).”

Buat masa sekarang, Factcheck.org menyatakan para penyelidik masih berusaha untuk memahami asal usul, penyebaran dan keterukan berhubung virus terbaharu Koronavirus.

Bukti mencadangkan bahawa virus itu berkemungkinan menjangkiti manusia daripada sejenis binatang yang masih belum dikenal pasti, seperti yang berlaku sebelum ini untuk Koronavirus yang lain.

Contohnya, virus SARS, dikatakan terhasil daripada kelawar dan kemudian merebak kepada manusia menerusi musang, binatang menyerupai seperti kucing yang dimakan sebagai sajian istimewa di Asia. Virus SARS kemudian terbukti boleh dijangkiti daripada seseorang kepada yang lain.

Sehingga Sabtu (25 Jan), Kementerian Kesihatan mengesahkan empat kes jangkitan Koronavirus di Malaysia. — BERNAMA


POLIS KENAL PASTI PENUNGGANG MOTOSIKAL SECARA BAHAYA DI JAMBATAN KEDUA P. PINANG

BALIK PULAU: Polis telah mengenal pasti individu yang menunggang motosikal berkuasa tinggi secara berbahaya di Jambatan Sultan Abdul Halim Mu’adzam Shah, dekat sini.

Terdahulu, tular video menunjukkan beberapa buah motosikal berkuasa tinggi yang ditunggang secara berbahaya, dipercayai melakukan aksi ‘wheelie’ pada kelajuan lebih 280 kilometer sejam (km/j).

Ketua Polis Daerah Barat Daya, Supt Kamarul Rizal Jenal berkata, polis telah mengenal pasti nombor pendaftaran motosikal yang merakam dan terlibat dalam kejadian tersebut.

“Ekoran kejadian itu, pihak kami menerima satu laporan polis dan sekarang ini kita sedang mengesan penunggang-penunggang motosikal tersebut bagi membantu siasatan.

“Kes itu disiasat mengikut Seksyen 42(1) Akta Pengangkutan Jalan 1987,” katanya, hari ini.

Orang ramai yang mempunyai maklumat berhubung kejadian tersebut diminta menghubungi pegawai penyiasat Inspektor Hamizah Ahmad Rosli di talian 013-2064 682 bagi membantu siasatan.—AlHijrah Online


DERETAN RUMAH KEDAI DI KAMPUNG CINA TERBAKAR

KUALA TERENGGANU: Deretan 12 buah rumah kedai termasuk sebuah kedai emas di Jalan Kampung Cina di sini, musnah dalam kebakaran malam ini.

Pemilik Kedai Emas Seri Cahaya Mohd Ridzuan Mohd Yasin, 39, berkata dia mengetahui mengenai kejadian itu pada 8.15 malam setelah dimaklumkan oleh rakannya.

“Saya tutup kedai 5 petang tadi dan pulang ke rumah di Hiliran (di sini)… Selepas tahu kedai terbakar saya bergegas ke kedai tapi masa sampai api dah marak dan bomba tak benarkan saya masuk.

“Saya tak sempat nak selamatkan apa-apa dan tak tahu setakat mana tahap kerosakan barang kemas yang ada dalam kedai,” katanya kepada pemberita ketika ditemui di lokasi kejadian di sini.

Katanya, kedai milik keluarganya itu telah beroperasi sejak 25 tahun lepas dan terdapat peti besi untuk menyimpan stok barangan kemas selain beberapa mesin dan peralatan pertukangan emas.

Menurut Mohd Ridzuan, dia dimaklumkan kebakaran bermula dari sebuah kedai kain, menyebabkan api marak dengan cepat ke kedai bersebelahan.

Dalam kejadian itu juga, difahamkan empat keluarga yang menginap di deretan rumah kedai berkenaan tinggal sehelai sepinggang.

Seorang daripada ahli keluarga mangsa, Cham Lau Wee, 53, berkata dia yang sedang makan di medan selera berhampiran, bergegas ke tempat kejadian setelah diberitahu mengenai kebakaran itu.

“Ada empat orang keluarga tinggal di rumah keluarga (pusaka) kami ini, tapi semua tak ada di rumah masa kejadian. Abang dan kakak ipar pergi Melaka, dua lagi kakak keluar bersenam, saya tinggal di rumah berasingan di Jalan Sultan Sulaiman.

“Saya tak sempat selamatkan apa-apa termasuk tiga motosikal dalam rumah sebab masa sampai api dah besar,” katanya yang memberitahu bahawa rumah berstruktur papan berkenaan sudah didiami keluarganya lebih 60 tahun.

Sementara itu, Timbalan Pengarah Jabatan Bomba dan Penyelamat Malaysia (JBPM) Terengganu, Penguasa Kanan Bomba 1 Mohd Khairiri Mat Rasad @ Arshad berkata pihaknya menerima panggilan pada 8.42 malam namun pasukannya telah berada di tempat kejadian lebih awal.

Katanya, oleh kerana jarak balai bomba dari tempat kejadian hanya 800 meter dan pihaknya telah mengetahui tentang kebakaran itu daripada orang awam yang datang terus ke balai.

“Lima buah rumah kedai musnah 100 peratus, manakala selebihnya ada yang musnah 90, 50 dan ada yang hanya 30 peratus,” katanya kepada pemberita di tempat kejadian.

Beliau berkata 60 anggota dan pegawai bomba terlibat dalam operasi dengan empat jentera, dua lori tangki serta Unit Bantuan Perkhidmatan Kecemasan (EMRS).

“Api berjaya dikawal dalam 45 minit manakala punca kebakaran masih dalam siasatan. Tiada kecederaan atau kemalangan jiwa dilaporkan,” katanya.-AlHijrah Online


AGONG PERKENAN DARURAT BATU SAPI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah perkenan supaya Pengisyhtiharan Proklamasi Darurat bagi Parlimen Batu Sapi, Sabah dilaksanakan sebagai langkah proaktif untuk membendung gejala wabak COVID-19.

Datuk Pengelola Bijaya Diraja, Datuk Ahmad Fadil Shamsuddin berkata Perdana Menteri Tan Sri Muhyiddin Yassin telah mempersembahkan nasihat beliau kepada Al-Sultan Abdullah, susulan daripada keputusan mesyuarat Jemaah Menteri, berkenaan pelaksanaan Pengisyhtiharan Proklamasi Darurat bagi Bahagian Pilihan Raya Parlimen (P.185) Batu Sapi, Sabah untuk ampun perkenan Seri Paduka Baginda.

“Setelah memperhalusi penjelasan Perdana Menteri dan sembah taklimat daripada Ketua Setiausaha Negara Tan Sri Mohd Zuki Ali; Peguam Negara Tan Sri Idrus Harun, Ketua Pengarah Kesihatan Tan Sri Dr. Noor Hisham Abdullah dan Pengerusi Suruhanjaya Pilihan Raya Dato’ Abdul Ghani Salleh, Al-Sultan Abdullah telah berpuas hati bahawa adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan bagi membolehkan suatu Ordinan dimashyurkan di bawah Fasal (2B) Perkara 150 untuk membatalkan tarikh yang telah ditetapkan bagi menjalankan Pilihan Raya Kecil (PRK) bagi P.185 Batu Sapi, Sabah.

“Dengan pengisytiharan ini juga apa-apa prosiding yang telah bermula bagi maksud penjalanan PRK bagi P.185 Batu Sapi tidak akan diteruskan dengan tujuan mengekang dan menghalang daripada berlakunya gelombang ke-empat penularan wabak COVID-19 dan satu tarikh yang lain akan ditetapkan untuk PRK tersebut,” kata Ahmad Fadil dalam kenyataan hari ini.

Tambah beliau perkenan Seri Paduka Baginda juga mengambil kira jumlah pemilih berdaftar yang tinggal di luar bahagian Parlimen Batu Sapi yang dijangka akan merentas daerah dan negeri untuk pulang mengundi.

Ujarnya berdasarkan data Suruhanjaya Pilihan Raya Malaysia, jumlah pemilih berdaftar P.185 Batu Sapi adalah 32,962 orang dan sejumlah 3,170 orang daripadanya beralamat di luar bahagian Parlimen ini, termasuk di Semenanjung dan Sarawak.

Selain itu, dianggarkan sejumlah 16,000 pemilih beralamat umum, iaitu tiada nombor rumah, dan akan menyukarkan pelaksanaan Undi Pos. — AlHijrah Online


TEMPOH DARURAT MESIR DITAMBAH TIGA BULAN

KAHERAH: Presiden Mesir Abdel Fattah al-Sisi mengeluarkan perintah untuk memanjangkan tempoh darurat kecemasan selama tiga bulan lagi bermula semalam, demikian menurut laporan warta rasmi Mesir Sabtu lalu.

Agensi berita Xinhua melaporkan, menurut perintah itu tentera bersenjata dan pihak polis akan mengambil langkah-langkah yang diperlukan untuk menghadapi ancaman  keganasan, menjaga keselamatan di seluruh negara, melindungi harta benda awam dan swasta dan memelihara kehidupan rakyat.

Di bawah Perlembagaan Mesir, keputusan Presiden dalam memperbaharui tempoh darurat itu memerlukan kelulusan Parlimen.

Presiden al-Sisi pertama kali mengisytiharkan perintah darurat itu pada April 2017 berikutan pengeboman di dua gereja di wilayah utara Gharbiya dan Alexandria yang mengorbankan sekurang-kurangnya 47 mangsa dan mencederakan lebih 120 orang.

Mesir menghadapi gelombang keganasan yang mengorbankan beratus anggota polis, askar dan orang awam sejak Presiden Mohamed Morsi dijatuhkan oleh pihak tentera pada 2013 serta tindakan keras terhadap pengikutnya yang kebanyakannya daripada kumpulan Ikhwan Muslimin.

Wilayat Sinai iaitu sebuah kumpulan yang ada kaitan dengan militan Daesh mengakui bertanggungjawab atas serangan terbabit. — Terjemahan AlHijrah Online


ISU 3R: POLIS BUKA DUA KERTAS SIASATAN TERHADAP MUHYIDDIN

JOHOR BAHRU: Polis Diraja Malaysia (PDRM) membuka dua kertas siasatan terhadap Tan Sri Muhyiddin Yassin yang didakwa mengeluarkan kenyataan berbaur 3R (agama, bangsa dan raja) ketika kempen Pilihan Raya Kecil Parlimen Pulai dan Dewan Undangan Negeri (DUN) Simpang Jeram.

Timbalan Ketua Polis Negara Datuk Seri Ayob Khan Mydin Pitchay berkata polis akan memanggil Pengerusi Perikatan Nasional (PN) itu pada 12 Sept ini untuk diambil keterangan berhubung siasatan tersebut.

“Ada dua IP (kertas siasatan) dibuka terhadap Muhyiddin susulan kenyataan beliau (berhubung) ‘fatwa’ dan kenyataan berkenaan orang Melayu akan hilang kuasa.

“Jadi ada dua IP dibuka dan kita akan panggil beliau pada 12 Sept untuk ambil keterangan,” katanya kepada pemberita selepas meninjau proses mengundi bagi Parlimen Pulai di pusat pengundian Maktab Sultan Abu Bakar, di sini, hari ini.

Ayob Khan berkata buat masa ini, tiada kertas siasatan baharu dibuka melibatkan pemimpin parti politik lain berhubung isu 3R.

Pada Sabtu lepas, Muhyiddin yang juga Presiden Bersatu itu, didakwa mengeluarkan kenyataan bahawa ‘haram memberikan undi kepada Suhaizan’ ketika berucap dalam Ceramah Perdana di Dataran Utama Kempas, di sini, ketika kempen PRK Parlimen Pulai.

Ahli Parlimen Pagoh itu juga dilaporkan mengeluarkan kenyataan yang mendakwa parti orang Melayu dilihat sudah hilang kuasa, selain mendakwa kerajaan ketika ini seolah-olah tidak faham masalah orang Melayu.

Pada 4 Sept lalu, Ketua Polis Negara Tan Sri Razarudin Husain berkata polis membuka kertas siasatan terhadap Muhyiddin mengikut Seksyen 505 (b) Kanun Keseksaan kerana mengeluarkan kenyataan yang menimbulkan ketakutan dan kegentaran awam dan Seksyen 233 Akta Komunikasi Multimedia 1998.

Mengulas mengenai siasatan terhadap Presiden PAS Tan Sri Abdul Hadi Awang, Ayob Khan berkata polis telah melengkapkan kertas siasatan dan telah dihantar ke Pejabat Peguam Negara (AGC) untuk tindakan lanjut.

Timbalan Ketua Polis Negara itu turut mengingatkan dan menasihatkan pemimpin politik serta masyarakat supaya tidak mengeluarkan lagi kenyataan berkaitan 3R termasuk ketika berkempen bagi PRK Pelangai, Pahang, hujung bulan ini.

“Polis sentiasa memantau semua sosial media, kalau ada kita akan buka kertas siasatan tapi nanti bila sudah disiasat, ditahan, didakwa dan dihukum, baru timbul rasa (meminta) simpati dan lain-lain,” katanya.

PRK Parlimen Pulai dan DUN Simpang Jeram diadakan susulan kekosongan luar jangka selepas pemergian penyandangnya Allahyarham Datuk Seri Salahuddin Ayub pada 23 Julai lepas. — AlHijrah Online


TANAH RUNTUH: DEWAN RAKYAT BERTAFAKUR MEMPERINGATI MANGSA

KUALA LUMPUR: Sidang Parlimen Dewan Rakyat hari ini mengambil kesempatan untuk bertafakur bagi memperingati mangsa tragedi tanah runtuh di Batang Kali, Selangor.

Speaker Dewan Rakyat Datuk Johari Abdul meminta kesemua ahli Parlimen beragama Islam untuk membacakan al-Fatihah sementara yang bukan Islam bertafakur selama seminit.

Setakat ini, seramai 24 mangsa korban tragedi yang berlaku awal pagi Jumaat lepas, selain sembilan masih hilang dan 61 orang dilaporkan selamat.

Proses mencari dan menyelamat masih diteruskan di lokasi kejadian.

Terdahulu Bekas Ahli Dewan Undangan Negeri (ADUN) Gurun Datuk Johari Abdul dipilih sebagai Yang Dipertua Dewan Rakyat yang baharu menggantikan Tan Sri Azhar Azizan Harun.

Johari yang dicadangkan oleh Perdana Menteri Datuk Seri Anwar Ibrahim yang juga Pengerusi Pakatan Harapan (PH) mewakili kerajaan mendapat undian 147 undi berbanding bekas Menteri Dalam Negeri Tan Sri Mohd Radzi Sheikh Ahmad yang mendapat 74 undi.–AlHijrah Online


HUJAN DI 8 NEGERI BERTERUSAN HARI INI

KUALA LUMPUR: Jabatan Meteorologi Malaysia (MetMelaysia) mengeluarkan amaran hujan berterusan di lapan negeri sehingga hari ini.

Menurut laporan, Ketua Pengarah MetMalaysia, Muhammad Helmi Abdullah, berkata hujan berterusan peringkat buruk dijangka berlaku di Pahang iaitu di Lipis, Jerantut, Maran dan Kuantan.

“Hujan berterusan juga peringkat jingga pula dijangka berlaku di Perak membabitkan kawasan di Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

“Kelantan, Terengganu dan Pahang di Cameron Highlands, Raub, Bentong, Temerloh dan Bera, Selangor, Kuala Lumpur, Putrajaya serta dan Negeri Sembilan turut dijangka mengalami keadaan sama,” katanya.

Beliau berkata, hujan lebat berterusan itu berlaku disebabkan oleh luruan monsun (cold surge) dan juga lekukan tropika (tropical depression).

“Namun amaran hujan lebat ini akan dikemas kini dan bergantung kepada keadaan.

“Ketika ini Monsun Timur Laut dan dijangka tamat hari ini, keadaan cuaca dijangka beransur-ansur baik,” katanya.

Semalam, beberapa kawasan dilaporkan dinaiki air berikutan hujan lebat berterusan.

Menerusi kenyataan Pusat Ramalan Banjir dan Amaran Banjir Negara (PRABN) Jabatan Pengairan dan Saliran (JPS) berkata, amaran banjir itu bermula pada 12 tengah malam tadi. –AlHijrah Online


RANGKA PAKEJ RANGSANGAN KHAS INDUSTRI PELANCONGAN ATAU RAMAI HILANG KERJA – BUMITRA

KUALA LUMPUR: Persatuan Syarikat Pengendalian Pelancongan Bumiputera Malaysia (BUMITRA) merayu kerajaan merangka Pakej Rangsangan Khas buat industri pelancongan dengan melaksanakan beberapa langkah khusus membela nasib 600 syarikat pelancongan dan ribuan kakitangannya yang terjejas akibat COVID-19.

Antara langkah dicadang ialah melanjutkan tempoh penangguhan pinjaman perniagaan daripada enam bulan kepada tempoh selari dengan berakhirnya wabak COVID-19 dan ekonomi pulih tanpa faedah bagi tempoh sukar berkenaan.

BUMITRA turut memohon agar syarikat pelancongan diberikan pinjaman tanpa faedah bagi menggantikan pinjaman berfaedah yang disytiharkan itu untuk tempoh lima tahun, dengan bayaran balik bermula dari tarikh wabak berakhir dan ekonomi pulih.

Presiden BUMITRA, Mohd Ali Ab Malek dalam kenyataannya di sini hari ini berkata, pihaknya meminta kerajaan memansuhkan cukai pendapatan untuk tahun 2020 dari sektor pelancongan kerana ketidaktentuan perniagaan akan pulih sehingga suku keempat tahun ini.

“Ahli ekonomi meramalkan ekonomi akan meleset dan sekurang kurangnya 3.5 juta pekerja di sektor pelancongan akan hilang pekerjaan.

“Penyelesaian dari perkara di atas harus diberi perhatian khusus dan ini akan sedikit sebanyak membantu agensi pelancongan untuk kembali bangkit dan pulih lebih awal setelah Perintah Kawalan Pergerakan (PKP) ditamatkan dan wabak COVID-19 dihapuskan,” katanya dalam kenyataan yang dihantar kepada AlHijrah Online hari ini.

Mohd Ali berkata BUMITRA berharap satu bentuk bantuan khas bagi sektor pelancongan dengan mengambilkira cadangan diutarakan dapat dilakukan kerajaan bagi membela syarikat-syarikat pelancongan terjejas.

“Ramai akan hilang pekerjaan.  Kerajaan akan hanya bayar RM600 subsidi upah, ini terlalu sedikit memandangkan hampir keseluruhan pekerja-pekerja tinggal di bandar-bandar besar dan kos sara hidup amat tinggi.

“Syarikat yang tidak ada pendapatan akan tetap buang pekerja. RM600 terlampau sedikit untuk mereka terus membayar gaji.

“Sebagai contoh kerajaan Singapura membayar sehingga 75 peratus dari gaji pekerja syarikat (jika gaji SGD 4500, kerajaan Singapura akan bayar SGD 3,375 untuk tempoh 9 bulan).

“Kerajaan Malaysia hanya berikan subsidi selama tiga bulan, itu pun RM600 sahaja.  Ini sudah semestinya tidak cukup dan ramai pekerja akan hilang pekerjaan,” katanya.

Mengenai langkah penangguhan sumbangan ke Kumpulan Wang Simpanan Pekerja (KWSP) dan HRDF untuk tempoh enam bulan, beliau berkata BUMITRA merasakan ia tidak membantu sekiranya bayaran tertangguh itu perlu dijelaskan kemudiannya.

“Seharusnya tidak perlu sumbang sepanjang tempoh wabak sehingga pulih,” kata Mohd Ali.

Beliau berkata walaupun KWSP akan memperkenalkan
program Khidmat Rundingan Majikan pada 15 April yang merangkumi pilihan penangguhan
bayaran, penstrukturan dan penjadualan semula sumbangan majikan, ia akan
menyukarkan syarikat yang hilang punca pendapatan dari Januari 2020 hingga ke
satu tempoh yang belum pasti.

“Kami mohon kerajaan mengkaji semula dan mengadakan suatu Pakej Rangsangan Khas bagi Industri Pelancongan yang telah terjejas sejak penularan Wabak Covid-19 di Malaysia dan serata dunia.

“Kami menyambut baik dan berterima kasih terhadap usaha Kerajaan dalam membantu golongan yang terjejas melalui Pakej Rangsangan Ekonomi Prihatin Rakyat yang telah diumumkan oleh Perdana Menteri Malaysia, Tan Sri Muhyiddin Yassin.

“Namun demikian, ianya adalah bersifat sementara kerana agensi pelancongan tetap akan tutup atau kecilkan operasi dan kakitangan terpaksa diberhentikan juga sekiranya tiada satu usaha yang tuntas dilakukan untuk mempertahankan agensi-agensi pelancongan dalam keadaan wabak /ekonomi yang amat mencabar ini,” kata Presiden BUMITRA itu.

Antara keluhan syarikat pelancongan yang terlibat dalam pengendalian pelancongan dalam negeri, luar negara, umrah dan haji adalah mereka kini terpaksa menanggung kos operasi syarikat dan membuat bayaran gaji walaupun perniagaan tidak menerima sebarang pendapatan.

Situasi sukar itu akan menyebabkan majikan tidak mempunyai pilihan melainkan terpaksa mengambil langkah mengurangkan pekerja atau menghentikan perniagaan sementara menunggu keadaan kembali pulih. — AlHijrah Online/ Syed Azwan Syed Ali


LARANGAN NAIKKAN SEPANDUK, LAUNG TAKBIR BUKAN PENDIRIAN KERAJAAN – SAIFUDDIN

KUALA LUMPUR: Larangan menaikkan sepanduk mengecam pemimpin Israel dan melaungkan takbir pada perhimpunan aman Ahad lepas, bukan pendirian kerajaan mahupun umat Islam di negara ini yang cintakan perdamaian.

Menteri Dalam Negeri Datuk Seri Saifuddin Nasution Ismail berkata perkara berkaitan larangan itu adalah atas budi bicara penganjur yang bertanggungjawab memastikan tiada perbuatan cenderung kepada permusuhan berlaku.

“Di Parlimen saya tegaskan, bila saya berdiri pendirian kerajaan saya sampaikan dengan tanggungjawab, pengiktirafan kita kepada mereka (Palestin)…tetapi soalnya apakah boleh dikecam Benjamin Netanyahu, pendirian kita jelas, hakikat bahawa kita mengiktiraf perjuangan rakyat Palestin, dengan sendirinya kita menidakkan sokongan (kepada Israel).

“Tetapi kalau di himpunan dengan 300, 400 orang, dianjurkan satu pertubuhan kemudian kalau dikenakan apa-apa sekatan, yang boleh dan tidak boleh, kena lihat fakta kejadian pada waktu itu dan ia tak mencerminkan pendirian sepenuhnya kerajaan hari ini,” katanya pada waktu pertanyaan-pertanyaan menteri di Dewan Rakyat hari ini.

Beliau berkata demikian bagi menjawab soalan tambahan Wan Ahmad Fayhsal Wan Ahmad Kamal (PN-Machang) yang ingin tahu sama ada terdapat undang-undang baharu untuk menurunkan sepanduk yang mengecam pemimpin Israel itu.

Saifuddin berkata Akta Perhimpunan Aman 2012 mensyaratkan penganjur bertanggungjawab memastikan pihaknya dan orang lain berada dalam perhimpunan itu tidak melakukan perbuatan dan tidak mengeluarkan pernyataan yang berkecenderungan untuk mengembangkan perasaan jahat atau permusuhan dalam kalangan orang awam.

Selain itu, Saifuddin berkata pertemuan Perdana Menteri Datuk Seri Anwar Ibrahim dengan Presiden Turkiye Recep Tayyip Erdogan serta Putera Mahkota dan Perdana Menteri Arab Saudi Raja Salman Abdulaziz Al Saud baru-baru ini, turut menunjukkan usaha Malaysia dalam bersama-sama menyelamatkan rakyat Palestin.

“Isu pokoknya solidariti kepada rakyat Palestin diiktiraf oleh negara yang bersimpati sebagai negara berdaulat tetapi tidak ada tanah air baik di Gaza atau tebing barat yang buminya itu adalah bumi dijajah.

“Sekarang nyawa dua juta rakyatnya terancam, tentera Israel sudah ada di sempadan dan isu pokoknya bagaimana mengeluarkan rakyatnya daripada tanah Gaza yang tengah terkepung dan ini yang dilakukan perdana menteri bertemu Erdogan, Raja Salman dan menjadi koordinator bagi pihak ASEAN,” katanya.

Menjawab soalan asal Wan Ahmad Fayhsal sama ada kerajaan mengeluarkan garis panduan perkara tidak boleh diucapkan dalam sesuatu demonstrasi aman, Saifuddin berkata akta sedia ada seperti Kanun Keseksaan, Akta Hasutan 1948 dan Akta Komunikasi dan Multimedia sudah memadai dalam menguruskan sesuatu perjalanan perhimpunan awam. — AlHijrah Online


7,000 MASYARAKAT INDIA LAHIR SEBELUM MERDEKA DAPAT TARAF WARGANEGARA – PRESIDEN MIC

KUALA LUMPUR, 7 Ogos – Kira-kira 7,000 masyarakat India yang dilahirkan di Tanah Melayu sebelum kemerdekaan telah mendapat taraf warganegara setakat ini, kata Presiden MIC Datuk Seri Dr S. Subramaniam.

Katanya jumlah itu direkodkan antara lima hingga enam tahun menerusi pelbagai usaha yang dijalankan kerajaan antaranya program MyDaftar serta kempen Red IC di seluruh negara.

“Secara purata, mungkin berbaki lagi 15,000 yang belum mendaftar taraf warganegara. Maka proses ini akan diteruskan bagi selesaikan isu ini.

“Perdana Menteri Datuk Seri Najib Tun Razak semalam pada Ulang Tahun MIC ke-70 telah memberi keyakinan kepada kita (MIC) untuk cari jalan selesaikan isu ini. Secara muktamad kita akan cari jalan penyelesaian segera,” katanya selepas menghadiri upacara keagamaan ‘Kalvi Yathirai’ anjuran Sri Murugan Centre, di sini hari ini.

Perdana menteri dalam ucaptama merasmikan Ulang Tahun MIC ke-70 semalam memberi jaminan bahawa sudah tiba masanya kerajaan menyelesaikan masalah masyarakat India yang gagal mendapat taraf warganegara walaupun dilahirkan di Tanah Melayu sebelum kemerdekaan.

Najib berkata isu tersebut wajar diberi perhatian khusus memandangkan golongan berkenaan berhak mendapat taraf warganegara seperti penduduk kelahiran Tanah Melayu pada zaman sama.

Mengulas lanjut, Dr Subramaniam berkata pihaknya berharap kerajaan memperhalusi proses pendaftaran warganegara masyarakat India dengan mengurangkan kerenah birokrasi bagi mempercepatkan proses tersebut.

“Ramai yang berulang kali memohon namun gagal disebabkan kerenah birokrasi. Saya akui masalah utama adalah dokumentasi di mana rekod kelahiran mereka telah hilang. Jika kerenah birokrasi dikurangkan, kita sasarkan isu ini selesai dalam tahun ini,” katanya.

Dalam perkembangan lain, Dr Subramaniam yang juga Menteri Kesihatan berkata saringan imunisasi bagi mengenal pasti murid yang tercicir daripada mendapat imunisasi lengkap akan dijalankan di semua sekolah rendah termasuk Sekolah Agama Rakyat dalam masa terdekat.

“Saringan merupakan jalan terbaik. Saringan akan dijalankan terhadap murid Tahun 4 sebelum mereka memasuki sekolah menengah. Malah saringan juga diperketat bagi murid Tahun 1. Kami akan gerakkan lebih ramai kakitangan untuk lancarkan proses saringan ini,” katanya.

Katanya, maklumat yang diperoleh daripada proses saringan itu akan direkodkan sebagai panduan kepada kementerian untuk tindakan lanjut berhubung perkara tersebut.

BERNAMA


LELAKI DIDAKWA TUNGGANG MOTOSIKAL LAWAN ARUS SEBABKAN KEMATIAN PENUNGGANG DUCATI

KUALA LUMPUR:  Seorang pemandu lori dihadapkan ke Mahkamah Majistret Ampang hari ini atas pertuduhan menunggang motosikal dengan cara melawan arus sehingga menyebabkan seorang penunggang motosikal berkuasa tinggi maut di Lebuhraya Bertingkat Sungai Besi-Ulu Kelang (SUKE), 14 Jun lepas.

Mudzyadaha Mohammad, 42, yang mengalami patah tangan kanan mengaku tidak bersalah selepas pertuduhan terhadapnya dibacakan di hadapan Majistret Amalina Basirah Md Top.

Mengikut pertuduhan, bapa tiga anak itu didakwa menunggang motosikal dengan cara melawan arus yang berbahaya kepada orang awam sehingga menyebabkan kematian Ahmad Fadzil Omar Azaddin, 64, di kilometer 22.2 Lebuhraya SUKE, pada 1.10 tengah hari.

Pertuduhan dikemukakan mengikut Seksyen 41 (1) Akta Pengangkutan Jalan 1987 (Akta 333/87) dan boleh dihukum di bawah peruntukan akta sama, yang membawa hukuman penjara minimum lima tahun dan maksimum 10 tahun serta denda tidak kurang RM20,000 dan maksimum RM50,000 selain hilang kelayakan memegang atau mendapatkan lesen memandu tidak kurang lima tahun dari tarikh sabitan, jika sabit kesalahan.

Timbalan Pendakwa Raya Annur Athirah Amran memohon jaminan RM15,000 dengan seorang penjamin dan tertuduh perlu menyerahkan pasport kepada mahkamah serta melaporkan diri di balai polis berhampiran sehingga kes selesai.

Peguam daripada Yayasan Bantuan Guaman Kebangsaan Izleen Ismail memohon jaminan rendah kerana tertuduh merupakan Orang Kurang Upaya (OKU) yang mengalami masalah mental serta menerima bantuan daripada Jabatan Kebajikan Masyarakat.

“Fakta ini disahkan menerusi surat rujukan yang dikeluarkan oleh seorang doktor di Hospital Kajang. Ini membuktikan bahawa semasa kejadian tertuduh tidak dapat berfikir dengan waras mengakibatkan berlakunya perlanggaran berlawanan,” katanya.

Menurut Izleen, tertuduh mengalami masalah itu kerana beliau telah kehilangan kerja sebagai pemandu kereta api sehingga menyebabkannya mengalami tekanan.

“Akibat daripada kesempitan wang dan faktor ekonomi yang meruncing, tertuduh mengalami tekanan yang bertambah pada setiap hari kerana beliau memandu lori yang berpendapatan RM2,200 sebulan dan menyara tiga orang anak manakala isterinya tidak bekerja.

“Sehubungan itu, saya mohon mahkamah memerintahkan tertuduh dihantar ke Hospital Bahagia Ulu Kinta, Perak untuk pemeriksaan mental,” kata Izleen.

Amalina Basirah membenarkan tertuduh diikat jamin RM10,000 dengan seorang penjamin selain menyerahkan lesen memandu kepada mahkamah sehingga kes selesai dan menetapkan 10 Ogos ini untuk sebutan kes.

“Mahkamah memerintahkan tertuduh menjalani pemeriksaan mental di Hospital Bahagia,” katanya.

Sementara itu, anak mangsa iaitu Muhammad Hafidz, 36, yang hadir pada prosiding hari ini ketika ditemui pemberita berkata beliau menyerahkan kepada mahkamah untuk memutuskan kes yang membabitkan bapanya itu.

“Hanya Allah sahaja yang tahu bagaimana perasaan saya ketika ini kerana hilang orang yang paling rapat dalam hidup saya,” kata anak sulung daripada empat beradik itu.

Sebelum ini media melaporkan, Ahmad Fadzil meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.

Allahyarham yang menunggang motosikal jenis Ducati Panigale, maut di lokasi kejadian dan rakaman kamera litar tertutup kejadian berkenaan tular menerusi media sosial.–AlHijrah Online


DUA JUTA RAKYAT LUBNAN HIDUP BAWAH PARAS KEMISKINAN PADA 2020

BEIRUT: Dua juta rakyat Lubnan dijangka hidup di bawah garis kemiskinan pada 2020 jika kerajaan tidak fokus kepada masalah sosial yang melanda negara itu, kata seorang bekas menteri menurut laporan Xinhuanet semalam.

“Masalah sosial melanda Lubnan mencapai tahap yang tidak pernah terjadi dan negara tidak pernah melihat paras kemiskinan seperti ini,” kata bekas Menteri Hal Ehwal Sosial Lubnan, Richard Kuyumjian dipetik portal berita Elnashra.

Beliau memberi amaran paras kemiskinan di Lubnan akan meningkat kepada 50 peratus pada 2020 berbanding anggaran Bank Dunia iaitu 32 peratus pada 2018.

Lubnan menghadapi krisis ekonomi teruk di tengah-tengah demonstrasi berbulan-bulan di seluruh negara bagi mengubah sistem politik pemerintah ketika ini.

Kelembapan ekonomi  menyebabkan penutupan perniagaan dan pemberhentian ribuan pekerja di Lubnan. — Terjemahan AlHijrah Online


POLIS MOHON INTERPOL DAPATKAN IDENTITI PENUH, LOKASI JOCELYN CHIA

KUALA LUMPUR: Polis Diraja Malaysia (PDRM) akan membuat permohonan kepada Polis Antarabangsa (Interpol) untuk mendapatkan identiti penuh dan lokasi terkini pelawak Jocelyn Chia yang memperlekeh Malaysia serta mempersenda tragedi kehilangan pesawat MH370.

Ketua Polis Negara Tan Sri Acryl Sani Abdullah Sani berkata permohonan berkenaan akan dibuat esok esok bagi membolehkan siasatan lanjut dijalankan.

“Kes ini akan disiasat di bawah Seksyen 504/505(c) Kanun Keseksaan dan Seksyen 233 Akta Komunikasi Multimedia 1998,” katanya.

Beliau berkata demikian dalam sidang media program Lawatan Hospital Sempena Peringatan Hari Polis ke-216 Tahun 2023 di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM, Cheras, di sini hari ini.

Acryl Sani berkata PDRM juga telah membuat permohonan profiling kepada Suruhanjaya Komunikasi Multimedia Malaysia (MCMC)  bagi membantu proses siasatan ke atas akaun media sosial digunakan pelawak wanita berkenaan.

“Selain itu, PDRM juga telah membuat salinan transkrip ucapan suspek dalam video klip berkenaan,” katanya.

Sabtu lepas, Menteri Dalam Negeri Datuk Seri Saifuddin Nasution Ismail menyifatkan tindakan dan perbuatan tidak sensitif pelawak terbabit sebagai biadab. — AlHijrah Online


LIMA SEKELUARGA MAUT KERETA BERTEMBUNG TRELER

KUANTAN: Lima sekeluarga termasuk seorang bayi meninggal dunia selepas kereta dinaiki dipercayai terbabas sebelum bertembung dengan sebuah treler.

Kejadian berlaku di Jalan Gambang-Muadzam, dekat Kampung Pulau Manis, Kuantan, Pahang, petang tadi.

Mangsa yang maut adalah Muhammad Rosli Ibrahim, 33, Nor Afikah Abdullah Sani, 35, dan dua anak mereka, Nur Safwa Irdina, 7 dan Nur Sofea Rajda, 6, dan seorang bayi.

Berdasarkan dokumen pengenalan diri, semua mangsa berasal dari Simpang Empat, Semanggol, Perak.

Menurut laporan, kereta dinaiki semua mangsa dari arah  Muadzam Shah menghala ke Kuantan dikatakan memasuki lorong treler yang berada di laluan Kuantan-Segamat.

Difahamkan pemandu treler cuba mengelak namun terlanggar bahagian hadapan kereta berkenaan berikutan jarak terlalu dekat

Pemandu dan kelindan lori treler yang terbabit dalam nahas itu tidak mengalami kecederaan. – AlHijrah Online


KU NAN BERSALAH

KUALA LUMPUR: Bekas Menteri Wilayah Persekutuan, Datuk Seri Tengku Adnan Tengku Mansor didapati bersalah atas tuduhan menerima rasuah RM2 juta daripada seorang ahli perniagaan, Tan Sri Chai Kin Kong, pada empat tahun lalu.

Hakim Mahkamah Tinggi Kuala Lumpur, Mohamed Zaini Mazlan memutuskan demikian selepas mendapati pihak pendakwaan berjaya membuktikan kesnya melangkaui keraguan munasabah.

Dalam penghakimanya, Mohamed Zaini berkata terdapat bukti tertuduh menggunakan syarikatnya, Tadmansori Holdings Sdn. Bhd (THSB) sebagai topeng untuk menutup jenayah yang dilakukan.

Mahkamah juga mendapati tiada bukti menunjukkan bahawa tertuduh mengeluarkan duit RM2 juta yang diterima daripada Kin Kong untuk membiayai Pilihan Raya Kecil Sungai Besar dan Kuala Kangsar.

Mengikut pertuduhan, Tengku Adnan didakwa dalam kapasitinya sebagai Menteri Wilayah Persekutuan telah menerima untuk dirinya wang itu melalui cek Hong Leong Islamic Bank milik AKSB yang telah didepositkan ke dalam akaun bank CIMB milik THSB yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.

Ahli Parlimen Putrajaya itu didakwa mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.— AlHijrah Online


PENCERAMAH BEBAS DIDAKWA BUAT HANTARAN JELIK HINA AGONG

IPOH: Seorang penceramah bebas mengaku tidak bersalah di Mahkamah Sesyen di sini hari ini, atas dua pertuduhan membuat hantaran jelik terhadap Yang di-Pertuan Agong, menerusi aplikasi WhatsApp, November lepas.

Mengikut pertuduhan pertama dan kedua, Ab Malik Hussain, 62, didakwa secara sedar membuat dan memulakan penghantaran komunikasi yang jelik sifatnya, dengan niat untuk menyakitkan hati orang lain dalam kumpulan WhatsApp “Soal Jawab Tasawuf-(Sufi)”.

Perbuatan itu dilakukan kira-kira 8.20 malam dan 8.23 malam, 22 Nov lepas di Batu 10, Kampung Pulau Padang Bota Kiri, dalam daerah Perak Tengah, dan telah dibaca pada kira-kira 8.30 malam pada hari yang sama.

Bagi kedua-dua pertuduhan itu, tertuduh yang berasal dari Kota Bharu, Kelantan, didakwa di bawah Seksyen 223(1)(a) Akta Komunikasi dan Multimedia 1998 [Akta 588] dan boleh dihukum di bawah Seksyen 233(3) Akta yang sama.

Jika sabit kesalahan, Ab Malik berdepan denda maksimum RM50,000 atau penjara maksimum setahun atau kedua-duanya untuk setiap pertuduhan dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Timbalan Pendakwa Raya Saiful Ahmad Mod Said menawarkan jaminan sebanyak RM10,000 bagi kedua-dua pertuduhan dengan seorang penjamin.

Bagaimanapun peguam Mohamad Khazali Yin dalam rayuannya memohon jaminan minimum RM3,000 bagi setiap pertuduhan memandangkan anak guamnya perlu menyara seorang isteri berusia 58 tahun yang tidak bekerja, serta dua anak masing-masing berusia 13 dan 10 tahun.

Mohamad Khazali juga memaklumkan tertuduh hanya mendapat RM200 untuk setiap ceramah dengan anggaran tawaran empat ke lima kali sebulan.

Hakim Azizah Ahmad kemudiannya menetapkan ikat jamin RM3,500 bagi setiap pertuduhan dengan seorang penjamin dan 14 Ogos ditetapkan sebagai tarikh sebutan semula kes. — AlHijrah Online


KEDAH LARANG SEMUA KONSERT TERBUKA

JITRA: Kerajaan negeri telah membuat ketetapan bahawa semua konsert secara terbuka tidak akan dibenarkan di Kedah.

Pengerusi Jawatankuasa Pelancongan, Kesenian dan Kebudayaan, Belia dan Sukan, Pembangunan Usahawan dan Koperasi negeri Mohd Firdaus Ahmad berkata keputusan itu dibuat hasil perbincangan bersama Menteri Besar Kedah Datuk Seri Muhammad Sanusi Md Nor dan barisan exco semasa Mesyuarat Exco Negeri baru-baru ini.

“Saya telah bentangkan isu ini dalam mesyuarat dan keputusan yang telah dibuat oleh kerajaan negeri adalah melarang dan tidak membenarkan sebarang konsert secara terbuka di Kedah.

“Ada yang kata kerajaan negeri tidak benarkan buat sebarang penganjuran program, jangan salah faham..hendak buat program tiada masalah tetapi hendak selitkan konsert secara terbuka dalam program, itu yang tidak dibenarkan,” katanya selepas merasmikan Hari Sukan Negara Peringkat Negeri Kedah di sini, hari ini.

Beliau berkata demikian ketika diminta mengulas hasil perbincangan bersama Menteri Besar Kedah mengenai perkembangan larangan konsert secara terbuka di Kedah.

Mohd Firdaus berkata sebarang pemohonan permit hiburan yang diminta oleh pihak penganjur kepada pegawai daerah tidak akan diluluskan sama sekali.

“Semua pegawai daerah sudah tahu prosedur operasi standard (SOP) yang telah ditetapkan, kalau pemohonan yang diminta itu tepat, patuh SOP maka permit untuk menjalankan program akan diluluskan. Pegawai daerah akan pantau supaya kejadian yang sama tidak berlaku lagi.

“Bukanlah semua benda dilarang, contoh kalau konsert nasyid, busking atau program yang dijalankan di dalam dewan atau secara tertutup, ia mungkin akan dipertimbangkan oleh pegawai daerah,” katanya.

Sebelum ini, Menteri Besar Kedah Datuk Seri Muhammad Sanusi Md Nor dalam satu kenyataan memaklumkan, sebarang konsert hiburan yang mencetuskan kelakuan di luar tatasusila tidak akan dibenarkan di seluruh Kedah.

Larangan itu berikutan baru-baru ini tular di media sosial rakaman video persembahan kumpulan muzik di pentas yang disaksikan anak muda, sambil melakukan pelbagai aksi antaranya menari di Balai Seni Alor Setar yang mengundang rasa rasa kurang senang, susulan diadakan tidak jauh dari Masjid Zahir.-AlHijrah Online


MAIS SERU SEMUA PIHAK HORMATI BACAAN AL-FATIHAH

SHAH ALAM: Semua pihak termasuk orang Islam dan bukan Islam diseru untuk sentiasa menghormati bacaan surah Al-Fatihah dan ayat-ayat suci Al-Quran sama ada dalam majlis rasmi atau majlis tidak rasmi.

Pengerusi Majlis Agama Islam Selangor (MAIS) Datuk Seri Abdul Aziz Mohd Yusof berkata perkara itu perlu lebih diberi penekanan yang penting apabila bacaan surah Al-Fatihah dan ayat-ayat suci Al-Quran dilaksanakan khusus kepada umat Islam yang telah meninggal dunia seperti kematian akibat daripada pandemik COVID-19, kemalangan dan sebagainya

“Di negara Malaysia, amalan dan budaya masyarakat yang saling hormat menghormati dan hak kebebasan untuk beragama serta mengiktiraf Islam sebagai agama negara perlu dijadikan sebagai agenda utama dalam memastikan talian persaudaraan terus utuh dalam kalangan rakyat yang berbilang agama dan bangsa.

“Situasi hormat menghormati ini seiring dengan Rukun Negara yang kelima iaitu Kesopanan dan Kesusilaan,” katanya dalam kenyataan hari ini.

Beliau menyeru semua pihak sentiasa menghormati agama Islam serta mengurangkan perkara yang melibatkan sensitiviti dan perpecahan rakyat berbilang kaum dan agama dalam negara ini.

Minggu lalu timbul isu apabila beberapa Ahli Parlimen didakwa tidak menghormati sesi bertafakur dan bacaan Al Fatihah oleh Perdana Menteri, Tan Sri Muhyiddin Yassin untuk mereka yang meninggal dunia kerana COVID-19 pada sidang khas Dewan Rakyat – AlHijrah Online


PUSAT RACUN NEGARA MULA TERIMA KES KERACUNAN IVERMECTIN

KUALA LUMPUR: Pusat Racun Negara hari ini memaklumkan telah mula menerima kes keracunan akibat pengambilan Ivermectin kebelakangan ini.

Menerusi satu kenyataan di laman Facebook, Pusat Racun negara memaklumkan dua kes telah diterima melibatkan seorang mangsa yang mengalami sesak nafas dan seorang lagi tidak sedarkan diri.

“Kes pertama melibatkan pengguna berumur 35 tahun yang mengambil satu biji Ivermectin. Akibatnya, pengguna tersebut telah mengalami gejala sesak nafas yang berpanjangan sehingga lima hari selepas pengambilan.

“Kes kedua pula, seorang warga emas dijumpai tidak sedarkan diri selepas dikatakan mengambil 15 biji Ivermectin sekaligus,” kata kenyataan tersebut.

Ujar kenyataan itu, Ivermectin belum lagi diluluskan penggunaannya sebagai rawatan atau pencegahan jangkitan Covid-19 di Malaysia namun didapati ada aktiviti penjualan ubat berkenaan secara tidak sah yang sedang belaku.

“Pengambilan Ivermectin tanpa kajian mendalam dan dos yang tidak betul boleh mengakibatkan keracunan.

“Ivermectin boleh menyebabkan kesan mudarat seperti muntah, cirit, sakit perut, dan pening. Kesan yang teruk pula adalah tekanan darah rendah, sesak nafas, kerosakan paru-paru, dan kematian. Malangnya, tiada antidot atau rawatan spesifik untuk kes keracunan ini,” jelas Pusat Racun Negara.

Sehubungan itu orang ramai dinasihatkan untuk mengelakkan pengambilan Ivermectin untuk rawatan kendiri. — AlHijrah Online


SHEHBAZ SHARIF DILANTIK PERDANA MENTERI BAHARU PAKISTAN

NEW DELHI: Presiden Liga Muslim Pakistan-Nawaz (PML-N) Shehbaz Sharif pada Isnin dipilih sebagai Perdana Menteri ke-23 Pakistan, di tengah-tengah peletakan jawatan beramai-ramai Ahli Parlimen yang setia kepada perdana menteri digulingkan, Imran Khan.

Shehbaz, abang kepada bekas Perdana Menteri Nawaz Sharif, menerima 174 undi daripada keseluruhan 342 ahli Dewan Rakyat.

Pemimpin berusia 70 tahun itu mendapat sokongan gabungan pelbagai parti di bawah Pergerakan Demokratik Pakistan (PDM) dan dilihat sebagai pentadbir yang berkebolehan.

Bekas parti pemerintah Pakistan Tehreek-e-Insaf (PTI), yang menuntut pilihan raya dipercepatkan, sepakat untuk keluar dewan beramai-ramai.

“Ahli Parlimen PTI sepakat untuk meletakkan jawatan kerana menentang kerajaan import,” kata pegawai PTI Farrukh Habib.

Imran dan parti pimpinannya mendakwa kerajaan yang diterajuinya runtuh berpunca daripada campur tangan Amerika Syarikat (AS) yang berpakat dengan pihak tempatan namun, AS menafikan dakwaan itu.

Penganalisis politik menjangkakan Imran akan memberi tekanan terhadap kerajaan baharu untuk memaksa pilihan raya umum dipercepatkan memandangkan PTI dilihat menerima sokongan sebahagian besar rakyat.

Peletakan jawatan secara beramai-ramai dari Parlimen akan membantu Imran mengukuhkan lagi kedudukan politiknya dan menyukarkan kerajaan baharu, kata bekas diplomat Abdul Basit menerusi media sosial.

“Ini adalah keputusan berani dan selaras dengan dasar awamnya,” kata beliau.

PTI sebelum ini mencalonkan bekas Menteri Luar Shah Mahmood Qureshi untuk mencabar Shehbaz, yang kemudian memboikot sesi pemilihan perdana menteri baharu.

Timbalan Speaker Qasim Khan Suri, yang berada di kerusi speaker ketika sesi bermula, turut keluar dari dewan.

Shehbaz ialah bekas Ketua Menteri wilayah Punjab, yang mewakili lebih separuh daripada 220 juta penduduk Pakistan.

Beliau mempunyai hubungan yang rapat dengan angkatan tentera.–AlHijrah Online


ISU KENAIKAN KADAR HOTEL DI MAKKAH, MADINAH AKAN DIBINCANG DENGAN ARAB SAUDI

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar akan berbincang dengan Arab Saudi berhubung isu kenaikan kadar hotel di Makkah dan Madinah yang kini menjadi keresahan ramai jemaah umrah.

Mohd Na’im yang ketika ini berada di Arab Saudi bagi Persidangan Perkhidmatan Haji dan Umrah 2023 berkata beliau akan mengemukan isu kenaikan harga itu kepada Menteri Haji dan Umrah Arab Saudi Dr Tawfiq Fawzan Al-Rabiah.

“Saya amat memahami perkara ini sedikit sebanyak telah membangkitkan keresahan para jemaah umrah. Sepertimana sedia maklum, perkara ini adalah di luar kawalan pihak kita.

“Kami melihat situasi ini adalah impak daripada kenaikan kos di negara Arab Saudi. Ia tentunya memberi kesan bukan setakat kepada jemaah umrah negara Malaysia bahkan kepada jemaah negara-negara lain juga,” katanya dalam kenyataan hari ini.

Dalam pada itu beliau berharap pihak agensi umrah dapat mempertimbangkan ruang dan kaedah terbaik agar kenaikan kos keseluruhan yang dikenakan tidak melampau sehingga membebankan bakal jemaah umrah.

Semalam media melaporkan, bakal jemaah umrah diminta bersiap sedia sekiranya dimaklumkan berlaku kenaikan harga pakej umrah oleh agensi pelancongan masing-masing pada saat akhir sebelum mereka berlepas ke tanah suci.

Menurut Persatuan Ejen-Ejen Pelancongan dan Pengembaraan Malaysia (MATTA), kenaikan harga itu berlaku berpunca daripada kenaikan mendadak kadar harga hotel di Kota Makkah dan Madinah pada masa ini. — AlHijrah Online


HANYA 14 PREMIS SEMBELIHAN MILIKI SIJIL HALAL DI SELANGOR

SHAH ALAM: Bahagian Pengurusan Halal Jabatan Agama Islam Selangor (JAIS) merekodkan 329 daripada 343 premis sembelihan di Selangor belum memiliki Sijil Pengesahan Halal Malaysia (SPHM) sehingga Januari 2022.

Pengerusi Jawatankuasa Tetap Industri Halal Selangor, Mohd Zawawi Ahmad Mughni, berkata 329 premis berkenaan berada di bawah pemantauan JAIS dan antara halangan premis-premis tersebut memiliki sijil halal ialah kebanyakan aktiviti sembelihan dibuat di atas tanah pertanian.

“Tetapi perkara ini boleh dibincangkan nanti bagaimana mereka ini boleh dipindahkan ke premis-premis industri supaya kurang dari segi pencemaran.

“Mungkin ada sisa-sisa daripada sembelihan seperti darah, dan sebagainya dapat diurus dengan baik. Jadi ini matlamat kita untuk memberikan alam sekitar yang lebih baik,” katanya.

Oleh itu beliau menyarankan semua pengusaha pusat sembelihan agar mencari lokasi yang lebih sesuai dan lebih selamat bagi memohon lesen sijil halal.

Beliau berkata demikian pada sidang media selepas menyempurnakan Anugerah Premis Sembelihan Halal Terbaik Negeri Selangor 2022 di Shah Alam Convention Center (SACC).

Mengulas mengenai penganugerahan tersebut, program dengan kerjasama Halal International Selangor (HIS) dan JAIS itu julung kali diadakan dan Selangor negeri pertama yang menganjurkannya.

Tambahnya, program itu bertujuan menghargai pemilik premis sembelihan yang mendapat pengiktirafan Sijil Halal Malaysia di Selangor agar konsisten mematuhi syarat dan peraturan serta melaksanakan operasi sembelihan haiwan halal secara patuh syariah dan halalan toyyiban. –AlHijrah Online


JORDAN SIFATKAN SERANGAN ISRAEL DI SEKITAR HOSPITAL MEDANNYA DI GAZA SEBAGAI JENAYAH PERANG

ANKARA: Menteri Luar Jordan, Ayman Safadi, mengutuk pengeboman Israel di sekitar hospital medan Jordan di Gaza sambil menyifatkannya sebagai “jenayah perang.”

Jordan sedang menunggu hasil siasatan pasukan tenteranya terhadap insiden pengeboman berkenaan agar undang-undang, langkah diplomatik dan politik dapat diambil, lapor Agensi Anadolu memetiknya sebagai berkata dalam temu bual dengan saluran TV tempatan Al-Mamlaka.

Beliau menegaskan bahawa Israel tertakluk di bawah undang-undang kemanusiaan antarabangsa di mana ia bukan sahaja bertanggungjawab untuk melindungi hospital itu tetapi juga tidak menghalang operasinya.

Tentera Jordan dalam satu kenyataan pada Rabu memaklumkan tujuh kakitangan hospital cedera ketika mereka cuba membantu rakyat Palestin yang menjadi mangsa serangan udara Israel.

Pejabat media kerajaan di Gaza pada Rabu mengumumkan bahawa jumlah kematian akibat serangan  di Semenanjung Gaza sejak 7 Okt telah meningkat kepada 11,500, termasuk 4,710 kanak-kanak dan 3,160 wanita.–AlHijrah Online


PENGASUH DIDENDA RM5,000 SEBABKAN LECUR PADA KAKI KANAK-KANAK

KUALA LUMPUR: Seorang pengasuh didenda RM5,000 oleh Mahkamah Sesyen di sini hari ini kerana menyebabkan kaki kiri seorang kanak-kanak perempuan melecur semasa menjaganya.

Hakim Izralizam Sanusi turut memerintahkan remaja berusia 20 tahun itu dikenakan bon berkelakuan baik selama setahun dengan jaminan RM1,000 tanpa cagaran dan melakukan kerja-kerja khidmat masyarakat selama 36 jam dalam tempoh enam bulan bermula hari ini.

Mahkamah juga memerintahkan tertuduh dipenjara lima bulan sekiranya dia gagal membayar denda. Tertuduh membayar denda berkenaan.

Mahkamah menjatuhkan hukuman itu selepas tertuduh mengaku bersalah atas pertuduhan telah mendedahkan kanak-kanak berumur setahun tujuh bulan itu sehingga menyebabkan mangsa mengalami kecederaan melecur pada bahagian kaki kirinya.

Dia dituduh melakukan perbuatan itu di sebuah rumah di Brickfields di sini pada 10 pagi, 11 April 2021 mengikut Seksyen 31(1)(a) Akta Kanak-Kanak 2001 dan boleh dihukum di bawah seksyen sama yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Terdahulu, Timbalan Pendakwa Raya Roslizi Sulaiman memohon hukuman setimpal supaya memberi pengajaran kepada tertuduh memandangkan kesalahan itu serius kerana mangsa adalah kanak-kanak.

Peguam Azamuddin Abd Aziz yang mewakili tertuduh memohon hukuman berbentuk bon berkelakuan baik dan khidmat masyarakat dengan alasan anak guamnya telah menyesal atas perbuatannya.

Berdasarkan fakta kes, tertuduh ditangkap apabila pengadu iaitu ibu mangsa membuat laporan polis berikutan terdapat kesan lecur pada kaki kiri anaknya semasa mengambil kanak-kanak itu di rumah pengasuhnya.–AlHijrah Online